text:
E colegio di abogado na Aruba a emiti un comunicado unda nan ta elabora riba e publicacion di potret di hende riba websitenan di noticia. Den ultimo añanan a bira custumber cu websitenan ta publica potret di tur hende, sin tene na cuenta cu e victima, e sospechoso, e famia tambe tin derecho di privacidad.
Loke e ordo di abogado ta bisa ta cu nan a acumula reglanan pa tur nan miembronan cu ta abogado, pa den caso cu abogadonan kier cuminza defende e derecho di nan clientenan, cu nan por haci esaki cu un resultado exitoso, contra di websitenan di noticia.
Exegaracion, saca foto di hende scondi, sin tin permiso, publica foto di victima di accidente den forma di close up, tur esaki awor e persona cu sinti su mes afecta, por cuminza un caso contra dicho website pa pidi daño.
Sigur un “bon habri wowo”, pa tur hende: Esaki ta e comunicado:
E Colegio di Abogado di Aruba (“OvA”) a observa cu a pasa di periodismo clásico unda e noticia ta yega na publico principalmente di forma imprimi, pa e periodismo digital moderno cu imagen den su mayora “directo”.
Noticia, e nomer ta bisa tur cos, solamente ta noticianan cu ta implica un hecho nobo. Por lo tanto, un periodista kier ta e promer pa duna noticia y publica online lo mas pronto posibel. Sinembargo e Colegio di Abogado ta kere cu ta importante pa señala cu e primicia, no mester bay a costo e tur cos, sin tene consideracion y interes di otro.
Regularmente tin dos interes diferente den e informacion. Di un banda e interes di prensa, esta e libertad di prensa cual ta tambe e libertad di expresion, manera e articulo artículo I.12 di nos Constitucion di Aruba y den e articulo 10 del Convenio Europeo pa Protección di Derechonan Humano y e Libertadnan Fundamental (“CEDH”).
Di otro banda, tin e interes di e persona objeto di e denuncia, pa e respet di su derecho pa respeta su bida priva, familiar y di su famia, tal y manera ta poni, entre otros, den e artículo I.16 di Reglamento di Estado di Aruba y den e articulo 8 di CEDH.
Pensa, por ehempel, riba e personanan sospechoso di un crimen o delito, riba e autor y/o víctimas di un accidente y riba famianan den caso de fayeciminto.
E punto di salida ta cu ambos derecho tin e mes un peso, y ambos mester wordo respeta. Pero, si tin un boxmento entre e dos derechonan fundamental, mester haci un evaluacion di interes.
Jurisprudencia ta tene cuenta cu un serie di criterianan na momento di realisa un evaluacion di interes.
Na promer lugar, mester considera na ki midi un foto o publicacion ta contribui na e debate publico riba un tema di interes general. Na segundo lugar ta importante e papel of funccion di e persona implica y e naturalesa di actividad riba cual ta wordo informa.
Por ehempel, ta menos probabel cu un persona publico lo reclama e proteccion pleno di su bida priva, cu un persona no publico.
Pero incluso cu respet pa un persona publico, esaki tambe tin su limite, ora e material di imagen, y texto publica, ta referi exclusivamente na bida priva di e persona encuestion y tin e unico proposito di satisface e curiosidad publico.
Na di tercer lugar, e conducta previo di e persona encuestion ta importante, por ehempel si el’a busca publicidad su mes, esey por ta un factor pa tene na cuenta.
Na di cuater lugar, mester tene cuenta cu e metodo di publicacion y e alcance di e difusion di e material di imagen y texto. Den rednan social, por ehempel, e alcance di e difusion via e posiblidad di “share”, ta grandi, loke ta rekeri mas cuatela aun.
Por ultimo, ta importante sa, si e material visual cu a wordo graba, tabata abierto o scondi.
Asina huez lo aplica un prueba di necesidad y proporcionalidad y ta check si e reportero tabatin otro medio na su disposicion, cu mustra e persona den cuestion, completamente reconocibel den e imagen, di tal manera cu e no perhudica e publicacion y den menor forma, haci vulnerabel e derecho di proteccion di bida priva.
Mas frequentemente cu loke tin pensa, e publicacion di imagen sin edita, ( en directo) no ta necesario pa expresa e raportahe. Si no existi un necesidad, dicho publicacion ta wordo considera desproporcional y pa cu su objetivo pa informa publico.
Den caso di un accidente, por ehempel, ta basta cu describi e accidente, e danjo na e autonan y otro danjonan cu por tin, sin aserca e victima, pa asina protega si initmidad. Si e metodo di publicacion no ta cumpli cu e prueba necesario y proporcionalidad, y como resultado bini un invasion injustifica di privacidad di un persona envolvi den e informacion, e ora ey e publicacion ta ilegal y e persona por pidi derecho di compensacion ( inmaterial).
E Colegio di Abogado a traha riba algun norma di conducta pa abogadonan, pasobra kier propagada e etica serca abogadonan, cu na dado momento lo kier usanan den futuro caso.
Pa rasonnan similar, Asosacion di Periodista di Hulanda a adopta e Codigo di Periodismo.
Reglanan di Asisacion di Periodista di Hulanda ta bisa den puntonan:
- E periodista no lo invadi e intimidad di e persona, mas cu ta necesario den contexto di un raportahe abierto.
- E periodista ta respeta e intimidad di e victimas, di famia y pacient, pero tambe di sospechoso y di autor, evitando pa nan wordo reconoci.
- E periodista no ta publica textos o foto ni difundi di audio o imagenes di persona den situacion privada sin e consentimiento di e personanan afecta, a menos cu e publicacion tin un interes social importante.


c: text/html

text:
Fin di siman comunidad cu ta haci uzo di e area di Palm Beach por a experiencia mehoracion den e situacion di trafico. E rotonde di Palm Beach a wordo habri pa trafico por haci uzo di dje. E trabounan lo finalisa fin di luna,l pero ja caba e rotonde ta habri pa trafico di ambos direccion haci uzo di dje. Cu e rotonde completa, ta logra trece mas alivio den trafico den e area y specialmente trece seguridad den trafico.
Prome cu a tuma e decision pa construi un rotonde na e area aki, tabatin un crusada grandi cu tabata hopi insigur. Ta spera cu ciudadanonan cu ta frecuente e area awor por sinti e alivio y ta contento cu esaki, Prome Minister Evelyn Wever – Croes a expresa.
Prome Minister alabes a informa cu siguientemente lo drecha e camindanan dilanti hotelnan den area ‘highrise’. E trabou aki ta inclui den presupuesto pa otro aña pues manera cu presupuesto pasa, e fondonan lo ta disponibel pa por wordo uza. Den cuadro di esaki, preparacionnan ta bay cuminsa pronto, incluyendo dialogo cu stakeholders den e area, pa asina trece alivio den e area ey tambe.
Marlon Croes Director DOW
Director di DOW a splica cu e crusada cu tabatin antes tabata un punto debil den Aruba su infrastructura. Prome cu a cuminsa cu construccion di e rotonde, a pone plataforma na e sitio como solucion temporal. Awo cu e rotonde ta cla e ‘lane’ parti paden lo wordo cera pa e contratistanan su empleadonan por traha na un manera sigur riba e parti memey di e rotonde y pa 23 di september e proyecto lo ta definitivamente cla.
Gobierno su prioridad ta pa e careternan ta sigur y pa aumenta comfortabilidad den bida di cada ciudadano. Ta gradici e contratista cu ta Arubaanse Wegenbouw Maatschappij cu a traha duro hunto cu ekipo di DOW pa realisa e proyecto.

robotstxt: allowed

filter: keep


text:
Kiko Inner Work ta
Consultancy & Guia pa Organisacionnan
Mastanto organisacionnan ta escohe pa desaroya skillsnan directamente que ver cu e trabao y no pa aspectonan di e humano haciendo e trabao. Por ta bo a zorg pa diferente trainingen caba pa bo empleadonan, di time-management, personal empowerment etc. pero ta nota toch un atmosfera no deseabel. Si bo compania tin empleadonan cu no ta funciona adecuadamente, kisas e problema ta e falta di atencion na otro aspectonan aki di ken e ta. Tin por ehempel miedonan cu ta presente serca hendenan, cual ta normal, pero lagá pa nan cuenta ta tuma hopi energia. Energia cu si no tabata den uso, por wordo usa pa traha mas eficiente, ta mas creativo y tin mas alegria den trabao.
Mi ta ofrese advies y guia den area di e ser humano. Conocimento y maneho di e reaccion riba emocionnan y sentimentonan, con esakinan tin efecto riba eficiencia di un persona y riba e ambiente di trabao, y kiko mester pa soluciona problemanan den e area aki, sin cu e empleador mester ta un "terapeuta".
E servicio aki por ta den peticion di e empleador pa 1 of mas di su empleadonan sin un consulta over di su organisacion prome óf ta pidi un consulta pa cu bo organisacion promé, unda nos lo disctutí e problemanan cu tin den e area di e humano miembro(nan) di e organisacion y ami lo duna un advies. For di eynan bo por kies pa permiti empleadonan & abo mes claro, pa haya guia (personal) for di Inner Work Aruba.
Expect bon ambiente y mas eficiencia!
Jama of mail pa mas informacion.


text:
Gobierno di Aruba tin hopi motibo pa duna cobertura amplio na e resultado positivo cu nos pais a caba di haya cerca Caribbean Financial Action Task Force (CFAFT) riba tereno di prevencion y labamento di placa. Aruba ta score na di dos luga den Caribe cu un resultado excelente di e evaluacion di CFAFT, demostrando Aruba su compromiso pa mantene e integridad di nos sistema financiero na halto. Nos pais ta un di e tres paisnan na mundo, banda di Spaña y Vaticano, cu a score halto riba e tereno di supervision. Tur esaki ta noticia imporante pa Aruba cu ta manda un señal fuerte na inversionista y ta sigura cu Aruba por keda conecta cu e mundo financiero via di ‘correspondent banking.’ Sinembargo oposicion lamentablemente ta bolbe mustra nan mala fe y ta buscando tur manera pa pone luz negativo riba e logro nacional aki. Oponente politico no mester kibra e logro grandi aki basa riba profesionalismo local.
RECONOCE TRABOU DURO DI ARUBA SU PROFESIONALNAN
Di banda di Gobierno, Minister Maduro ta reconoce e dedicacion y trabao duro cu Aruba su profesionalnan cu ta traha den diferente departamento di Gobierno y semi-publico, a haci pa awe Aruba por a score internacionalmente cu un bon resultado di evaluacion di CFATF. Minister Maduro ta reconoce tambe e compromiso di e profesionalnan den sector priva cu a aporta grandemente na e exito di Aruba den e evaluacion di CFATF. Danki na sector priva cu ta raporta e transaccionan inusual pa nan wordo analisa y investiga, Aruba por a mustra CFATF y mundo cu nos pais su sistema pa preveni y combati labamento di placa y financiamento di terorismo ta uno efectivo. Un evaluacion di CFATF ta exigi hopi esfuerso, conocemento grandi y bon cooperacion entre Gobierno, sector semi-publico y sector priva. Cada critica infunda di oposicion, ta bagatalisa e esfuerso grandi aki di Aruba su profesionalnan pa logra un resultado asina positivo pa Aruba. Ta hendenan bon studia y motiva a traha pa awe Aruba por a briya internacionalmente, p’esey e luz negativo cu oposicion kier pone riba nan trabou ta di hopi mala fe. Oposicion no mester falta respet na Aruba su profesionalnan cu a laga nos pais briya internacionalmente.
MANDA SEÑAL CORECTO PA SECTOR PRIVA
Un otro motibo pa comparti e resultado positivo aki di evaluacion positivo di Aruba pa CFATF, ta pa afirma n’e inversionistanan local y internacional cu Aruba ta un pais serio na unda nos sistema financiero ta cumpli grandemente cu e standardnan internacional di integridad financiero. Tin hopi inversionista serio cu ta buscando hurisdiccion cu bon reputacion financiero pa por inicia nan proyecto. P’esey ta importante cu e resultado di e evaluacion postivo di Aruba pa CFATF ta comparti den un forma cu e ta yega tur caminda pa promove nos pais. Oposicion tambe mester asumi nan responsabilidad na bienestar di Aruba y percura pa manda e señal corecto pa sector priva y no bay haci politikeria cu ta perhudica con mundo ta pensa di Aruba.
LAGA ARUBA CELEBRA E LOGRO POSITIVO DI ESFUERSO GRANDI
E resultado excelente di evaluacion di Aruba door di CFATF, ta un logro grandi pa nos pais cu mester ricibi un cobertura amplio. Ta un esfuerso a haci pa ful un pais y cu tin beneficio grandi pa Aruba. Oponente politico no mester bay destrui e momento aki pa Aruba cu critica sin base riba Aruba su profesional-, departamentonan publico, semi-publico y sector priva. E evaluacion positivo di CFATF no ta topico pa hiba discurso pa fomenta discordia y di falta respet na nos departamentonan publico of pa instiga pueblo pa yama nos minister-president pa gañado. Brinda espacio pa Aruba su profesionalnan haya reconocemento pa nan esfuerso grandi na bienestar di Aruba. Pone un paro na e strategia politico di ripiti cu Gobierno ta gaña, pasobra pueblo tin e “door en door” caba y no por wordo manipula. Un resultado concreto manera un evaluacion di CFATF cu un resultado excelente pa Aruba ta papia pa su mes y ta un logro nacional cu mester conta cu e debido respet y apoyo di oponentenan politico tambe.


text:
AMSTERDAM – Den e wikènt tras di lomba e atleta Hensley Paulina a representá Rotterdam Atletiek den e kompetensia di indoor na Amsterdam organisá pa Phanos Atletiek. Meskos ku Brian Mariano, Paulina tambe ta buskando su klasifikashon pa e Kampionato Mundial di indoor na Polonia.
Segun e organisadó nan, Hensley tabata e atleta mas velos riba pista di 60m, koriendo un tempu di 6.82 sekònde. Ku e tempu aki Hensley ta drecha su rèkert personal di 6.88 sekònde ku e la kore na aña 2012. Apesar di esaki e tempu aki no ta sufisiente pa Paulina klasifiká pa e Kampionato Mundial di indoor na mart próksimo. E tempu límite pa klasifiká ta di 6.65 sekònde i mester keda registrá promé ku 25 di febrüari próksimo.


text:
WILLEMSTAD – Despues di a kuminsá e kampionato di atletismo na Zurich, Suiza, ni Liemarvin Bonevacia tampoko Churandy Martina no a logra yega final. Ambos a partisipá ayera den e semifinal di nan respektivo evento sin éksito.
Liemarvin a bai atras den su tempu riba 400m kompará ku e dia anterior. Den su seri Liemarvin a yega na di sinku lugá ku un tempu di 46.38 sekònde. Liemarvin lo tuma un pause i ku tur probabilidat lo mira akshon atrobe den wikènt ora tin e relevo 4x400m.
Meskos ku Liemarvin, Churandy tambe a bai atras den su tempu. Pa Churandy tabata aun mes desepshonante teniendo na kuenta ku e la kore un tempu di 10.34 sekònde i tabata tin mester solamente un tempu bou di 10.30 sekònde pa pasa pa e final. Den su kareda riba 100m Churandy e finalisá na di kuater lugá ku e tempu ya menshoná di 10.34 sekònde. Segun Churandy, e la slip den e salida i no por a rekuperá di esei, pero ta kosnan ku por pasa. Churandy lo partisipá den dos evento mes, esta esun di 200m ku ta kuminsá awe i tambe relevo 4x100m den wikent proksimo.
Semifinal 400m di Liemarvin Bonevacia
Semifinal 100m di Churandy Martina


text: KRALEDIJK – Djabièrnè 15 di novèmber den un ambiente super ameno e ekipo di futbòl Estrellas U11 a presentá nan unifòrm nobo. Muchanan, kompaña pa mayornan tabata presente na e sitio unda e aktividat a tuma lugá. Un danki ta bai na Tazz Construction B.V. ku ta e orguyoso spònser di e ekipo. Ya e ekipo tin 2 wega tras di lomba di kua 1 ganá i 1 ku nan a kai vensí. E ekipo ta partisipando na e kampionato hubenil di futbòl organisá i ouspisiá pa Komishon Futbòl Hubenil Bonaire. Mester menshoná ku Cado Alberto a keda elegí komo presidente nobo di S.V. Estrellas i ta coach di e ekipo U11. Banda di Cado Alberto tin Germain Alberto, kende ta e coach prinsipal di e ekipo U11. Zamir Ayubi lo fungi komo bosero di e ekipo. Pa mas informashon medionan di komunikashon por tuma kontakto libremente kuné na: +599 7007723. Tin Hopi kos alegre pendiente di S.V. Estrellas U11.


text:
For di Hulanda nos a ricibi e grato noticia cu e operacion di “Abby” A.L. Croes e agente policial cu haya su mes envolvi den un accidente durante trabao na 2011, ora cu un auto a lora links su dilanti y a keda herida. su operacion di awe mainta a bay bon. Un totaal mas o menos 15 pa 17 operacion sperando cu esaki ta ultimo. E ta sinti dolor pero cu pildo e ta pasa. E ta masha agradecido na tur esnan cu a yud’e di un of otro manera pa su biahe, operacion y estancia di un luna na Hulanda. Pa dia 28 lo mester pasa un control y aki 3 siman e ta regresa Aruba cu Dios su poder! Y lo ta cla pa sigui sirbi su pais cu honor y amor manera semper ela hacie.
1 thought on “Noticia for di Hulanda “Abby” A.L. Croes su operacion awemainta a bay bon, e ta sinti poco dolor pero esey cu pildo ta alivie! Gradicido na tur esnan cu a yuda!”
-
Hopi bon mi amigo. Sigui cu bo fe den Dios. Mi ta deseabo tur cos bon.


text:
Entrante promé di yanüari 2022 Ministerio di Asuntunan Sosial i Empleo ta oumentá e suèldu mínimo na Boneiru, Saba i Sint Eustatius ku 10 porshento. A inkluí e inflashon den esaki. E sumanan di e kompensashonnan manera penshun AOV i Ònderstant tambe ta subi.
Hende di 65 aña òf mas grandi ku tin derecho riba AOV a base di biba i traha na Boneiru, Saba òf Sint Eustatius, for di promé di yanüari 2022 ta risibí 10 porshento mas AOV. E suma adishonal pa partner tambe ta subi proporshonalmente. Tambe e penshun di viuda i wérfano (AWW) ta subi ku 10 porshento.
Ta subi Ònderstant tambe ku 10 porshento. Meskos ta na vigor pa e kompensashonnan pa yu i e kompensashonnan ku ta eksistí for di 2020 pa hende ku ta kompletamente i permanentemente inkapas pa traha i hende ku tin derechi riba AOV.
Mayornan i kuidadónan ta haña mas Kompensashon pa yu na 2022. Tantu na Boneiru , Saba i Sint Eustatius e Kompensashon pa yu pa kada mucha te ku 17 aña di edat ta bira 89 dòler pa luna.
Mehorá perspektiva ekonómiko
Den e akuerdo di gobernashon, gabinete a indiká ku pa Hulanda Karibense e prioridat ta serka mehorashon di perspektiva ekonómiko. Pa alkansá esaki, entradanan mester subi i kosto di bida mester baha. Ministerio di Asuntunan Sosial i Empleo na 2019 i 2020 a introdusí e promé medidanan pa laga Suèldu Mínimo Legal, Kompensashon pa yu i Ònderstant subi. A baha e primanan di dunadónan di trabou, i asina e dunadónan di trabou a haña espasio pa subi e salarionan di e empleadonan.
E subimentu di e suèldu mínimo i e kompensashonnan ku 10 porshento ta un siguiente paso. E oumento ta den liña ku palabrashonnan ku a hasi den Diálogo Sentral na Boneiru i Sint Eustatius, i ku e partnernan sosial na Saba. E Diálogo Sentral ta un plataforma di deliberashon entre gobièrnu lokal, dunadó di trabou, sindikato i Kámara di Komèrsio tokante tópiko sosial ekonómiko, manera siguridat sosial i kombatimentu di pobresa.
Wak riba www.rijksdienstcn.compa tur suma na 2022.


text: Diamars merdia a drenta informe di un candela di mondi na Rooi Koochi cu a laga ful e bario bou huma, mesora a dirigi tanto polis como brandweer na e sitio. Na yegada di e patruya na e sitio a constata cu enberdad e candela di mondi tabata birando gra di y tabata causa hopi molester di huma pa habitantenan. Brandweer a presenta na e sitio y a cuminsa cu combati e candela aki prome cu e causa mas danjo. Na mes momento a bay saca u dama di edad cu tabata de un cas su so bou huma. A pidi refuerzo di bombero debi cu un candela a start ariba e vehiculo di bombero. Despues di un rato a logra domina e candela full prome cu esaki causa mas danjo y molester.


text:
ORANJESTAD – Departamento di Aduana, cumpliendo cu Kiesverordening articulo 40, ta anuncia na tur su clientenan e orario di oficina en conexion cu votacion dia 25 di juni 2021:
- Hoofdkantoor lo ta cera for di 11.30 di mainta
- Containerpoort lo ta cera for di 11.30 or di mainta
- Poort di Vrije Zone lo ta cera for di 12.00 or di merdia.
Den caso cu tin mester di servicio di douane riba diabierna ta conseha tur cliente pa pidi servicio di Aduana prome cu diahuebs dia 24 di juni. Departamento di Aduana lo trata na yuda mas cliente cu ta posible a base di “first come first serve”.
Tur servicio pa cliente y publico en general lo reanuda riba dialuna 28 di juni for di 7.30’or di mainta.
Departamento di Aduana Aruba ta gradici tur cliente y partner pa nan comprencion y cooperacion.


text:
Un di e metanan principal di Fundacion Salud Mental Aruba Respaldo (FSMA Respaldo) ta pa ofrece cuido di salud mental di calidad y moderno na su clientenan. En conexion cu esaki,recientemente a introduci e uzo di e programa Medicore EPD di Tenzinger den e organisacion. Sigur un paso importante pa e organisacion cu beneficionan pa e cuido di salud mental di nos comunidad.
Desde aña pasa Respaldo a cuminsa cu e proceso pa busca un programa unda por registra informacion di clientenan den un forma facil y sigur. Aki ta unda despues di un proceso di evaluacion y prueba a scohe pa e programa Medicore EPD di Tenzinger. E programa aki ta un registro electronico di pashentcu lo duna sosten y optimalisa e proceso di cuido di salud mental. Pues, e ta brinda profesionalnan di cuido di salud mentale oportunidad pa registra tur informacion medico di un clienteden un programa sigur y facil pa traha cu n’e unda cu nan por duna servicio di aun mas calidad y eficiente na e clientenan.
FSMA Respaldo ta gradici y felicita tur empleado, specialmentee Project Team, cu a forma parti di e proceso di introduccion di e programa Medicore EPD den e organisacion. Hunto nos ta siguirespalda salud mental na Aruba.


text:
E traspaso di inmueble situá na Hulanda Karibense i barku registrá na Hulanda Karibense.
Traspaso
Mester interpretá e término 'traspaso' ampliamente. Bou di esaki, por ehèmpel, tambe ta komprondé establesé, libra bo mes di i kanselashon di:
- un usufrukto
- derecho di habitashon
- servidumbrenan
- èrfpagt
- òpstal
- interes riba tera
Suheto na impuesto di traspaso
Suheto ta e traspaso di inmueble situá na Hulanda Karibense i barku registrá na Hulanda Karibense.
Balor pa e impuesto di traspaso
Mester paga impuesto di traspaso riba e balor riba e merkado ekonómiko.
E balor ei ta por lo ménos igual na e kontraprestashon. Esei ta enserá ku un benta kontra un preis muchu abou, por ehèmpel na famia, no tin komo konsekuensha ku tambe debe impuesto di traspaso riba e preis abou ei. Ta debe impuesto di traspaso riba un preis komersial manera lo a realisá entre kualke tersera partida.


text:
(LaPatilla) – Continuacion cu e lucha pa condicionnan electoral pa logra eleccionnan liber y husto tabata e punto comun y e ratificacion cu e Presidente encarga di Venezuela, Juan Guaido, e gremionan y e sectornan di e pais a haci diahuebs 13 di januari durante e reunion cu nan tabatin.
“Desde 2018 nan debe nos e eleccion presidencial y locual cu a trece nos na e crisis aki sin precedente cu Venezuela y su ciudadanonan ta biba. Sin duda locual a pasa na Barinas a duna un impulso na e lucha, pero nos mester tin cla cu e obhetivo ta logra eleccionnan liber y husto”, Guaido a bisa.
Den e reunion el a probecha e oportunidad pa aclara cu e referendum ta pa impulsa e eleccion presidencial for di tur angulo.
“Mi no ta akinan pa un stoel, ami ta akinan pa e pais. Mester tuma accion. E politica ta logra eleccionnan pa sali for di Maduro”.
Di nan parti e dirigentenan gremial y representantenan di e sectornan di e pais a coincidi den con fundamental e unidad entre tur e forsanan bibo y ciudadanonan ta pa sigui avansa cu e obhetivonan den corto, mediano y largo plazo.
Nan a bisa cu “e unico lider na Venezuela ta e pueblo y esey a keda demostra na Barinas dia 9 di januari”; nan a coincidi tambe cu mester tuma back e cayanan pasobra eynan ta caminda mester lucha pa Venezuela. Finalmente nan a ratifica nan apoyo pa Guaido como presidente encarga di Venezuela y di e Parlamento Nacional legitimo.


text:
Den un entrevista cu Coby Geerman di sindicato Union Electricista Arubano (UEA) a puntr’e con ta para cu e empleadonan di Elmar cu a bay den accion pa 8 ora. El a bisa cu hues lo duna veredicto mañan 10’or di mainta den e caso aki. Aparentemente tin desacuerdo entre e gerente y empleadonan pa si nan tin derecho di wordo paga pa e oranan cu nan a bay den accion of no. Tur hende ta keda traha pendiente e veredicto.
“Normalmente ta dilanti di corte ta caminda cu nan ta gaña mas cu nunca, y esaki a wordo demostra un biaha mas.” Sr. Geerman a cuminsa bisa. “Prome cos, nos abogado a mustra hues cu e ta contra con cos a bay pa loke ta un sentencia duna (corte sumario) diamars 10or y mey anochi sin nos abogado presente, y sin cu ta na altura (falta di etica), pero hues no a bisa nada al respecto di esaki.”
Companianan grandi tin generator
Di parti di Elmar e abogado a trece tur biaha mesun storia, bienestar di e pais y pa hues manda nos bay traha, cu boet di 25 mil florin pa dia of parti di un dia cu no bay traha te na un suma maximo di 1 miyon florin, segun Sr. Geerman. “E motibo cu nan a duna di esaki ta, como cu si nos no bay traha y coriente bay, diferente instancia ta keda sin coriente manera polis, aeropuerto, setar, brandweer, hospital etc. Imagina bo cu hues mes a contesta cu aworaki ta den tempo unda cu tur e luganan ey tin generator grandi automatico pues no tin problema cu coriente.”
CAO
“Ademas hues a puntra pa un CAO y nos a dune esaki, den e CAO (nos ley), tin poni cu ki ora tin un welga, e gerencia por haci apelacion na nos pa soluciona esaki y nos mes ta percura pa manda hende pa haci e trabou.” Kiermen no tin nada cu por tuma luga cu ta bisa un por manda hende, pasobra esaki ta e acuerdo.
Ta bunita pa nan bisa cu nan tin pueblo na curason entre otro, pero no ta berdad. Dia cu Elmar a bisa cu ta baha tarifa di coriente, nos tabata contra. Nos tabata kier pa e baha cu 20% y no 10%, pero mester a dal bay pasobra ta nan ta dicidi den Elmar. Despues di sinta na mesa na december a puntra ki di nobo lo tin e aña aki nan a bisa nada nobo y mester warda januari. Su dia siguiente ta habri corant y lesa cu coriente a baha. A puntra Sr. Geerman dicon e mester baha cu 20%, el a splica cu ora bo ta bay presta di un banco bo tin cu paga porciento. “Aki ta fia placa y pueblo ta paga 15%, nunca un trahado den historia a haya e porcentahe ey, y aki nan a haci’e directo cu tur hende, nan un tene cuenta cu si ta cobra onderstand of no.” Awor aki ta pendiente e sentencia di diaranson pa mira kico ta pasa.
Situacion anterior
Tabata diamars 16 di februari cu empleadonan di Elmar a bay den accion pa 8ora largo. Como motibo principal algun cambio cu a bin den procedura di siguridad cual no a wordo comunica cu e empleadonan prome cu e empleadonan a bay den accion, ya nan a manda un e-mail pa esunnan encarga cu e maneho pero no a ricibi contesta. E intencion tabata pa nan bay den accion e siguiente dia tambe, esaki a tuma luga pero despues di un rato pafo tur empleado a wordo manda paden bou ordo di hues despues di e veredicto duna diabierna, reaccion di Abogado cu ta representa Elmar Lincoln Gomez, unda cu e ta enfatisa cu gerencia a aplica e proceso di no work no pay pa e 8 oranan cu e empleadonan no a traha, y cu esaki ta keda na vigor te ora cu hues dicta sentencia diaranson.


text:
Aña pasa December e comision di examen di Aruba Taekwondo Bond “ARTBO” cu ta consisti di Master Melvin Rasmijn, Master Eric Barry, Master Joshmar Wever, Master Miguel Genser y Humberto” Nuno” Tromp a duna examen pa Dan, 1ste Dan, 2de Dan y 5de Dan. 14 hende a pasa examen. Algun mester a haci her examen y nan a logra pasa nan Dan.
Master Melvin Rasmijn a duna di conoce cu Taekwondo no ta solamente pa hoben, sino pa adulto tambe. Taekwondo tin diferente faceta cu un adulto por atende na dje. Apart di Sparring “Bringa” manera Poomsae, Self Defence, Diciplina y Condicion. Melvin Rasmijn a gradici Sr. Jason Ridderstap pa e esfuerso cu el a haci di join Taekwondo. Jason Ridderstap ta asta coach e muchanan ora di competencia.
Presidente di ARTBO Sr. Moises Fernandez den presencia di Sra. Monica Fajardo di COA hunto cu Master Eric Barry y Master Melvin Rasmijn a entrega 14 certificado di Taekwondo hunto cu nan carnet.


text:
Marka
Seri di Herensia Kultural
Na 1975 a importá e rasa di karné ‘black-belly’ (barika pretu) for di Barbados. E tipo di karné akí ta produsí ademas di un peso dòbel ora mat’é pa bende su karni, tambe dos te seis yu ora e wèrp i ta ademas adekuá pa produkshon di lechi. E karni ta mes bon ku esun di kabritu. Debí na e bon resultadonan ku el a duna, e karné ‘black-belly’ a tuma lugá di e karné ‘Persian blackhead’ importá di Persia i e karné importá di Arabia. Ta na Julianadorp i den besindario di Blauwbaai so por topa e karné ‘Persian blackhead’ ainda. Karné ‘black-belly’ ta mas resistente kontra sekura i su karni ta mas fèt. Wèl ta asina ku produkshon di su karni ta algu ménos, pero si alimentá e karné akí bon, e ta rende mihó, segun LVV. Mester a marka kabritunan ku ta kana lòs, asina lei tabata manda ántes. Komo karni di kabritu tabata tantu gustá, hòrtamentu di kabritu tabata e delito mas frekuente den barionan pafó di stat. Tabata na moda tambe pa marka buriku, ku un tempu tabata e medio di transporte pa ekselensia. Ku un heru kayente ‘di marka buriku’ tabata marka inisialnan di e doño riba nèk di e bestianan di karga. E marka tabata konsistí di dos òf tres lèter kapital di mas o ménos sinku sèntimeter. Esun ku tabata demasiado pober pa laga traha un ‘heru di marka’, tabata marka su bestianan pa medio di un skèr bieu, ku nan tabata pone ku e wowonan den kandela. Ora e skèr ta kayente, ta ten’é den sierto posishon, primié riba lep di e animal, markando asina dos nùl. Pader Brenneker ta menshoná ku markamentu tabata tuma lugá for di meimei di siglo 19. Na 1868 den un kaso tokante un buriku, prokurùr a laga puntra ken ta doño di un ‘heru di marka’ ku e mes lèternan marká riba e bestia.
Pa protehé nan propiedat, doñonan di kabritu mester a bai registrá nan marka na puesto di polis na Kleine Berg. Ei tabatin un kantidat di buki tur na dibuho di orea di kabritu i nòmber di nan doñonan. Ta duna e orea un splet, òf ta kòrta pida chikitu afó o sea ta kènèp orea di tur yu di kabritu. Tur tempu dõno di pida tereno tabatin derecho di marka su kabritunan na tur dos orea, pero esun ku ta hür un tereno tabatin pèrmit di marka na un orea so. Den práktika tabata asina ku ‘shon hòmbernan’ por a marka na dos orea i ‘e hòmber chikí’ na un orea so, segun Brenneker. E últimonan akí semper tabata sali di malu. Prueba es, ora bestianan ku un marka so na orea subi tereno di un latifundista, esaki por a marka nan fásilmente na e otro orea, di moda ku lo no por a determiná ku seguridat si e bestia tabata di un di su bisiñanan ‘hòmber chikí’.
Ken ku ker a bai Punda ku su bestianan, mester a stòp na warda di polis pa laga kontrolá e markanan na orea. Esaki a keda tuma lugá te na añanan 60 (di siglo 20) ora ku e registrashon a kaduká. Entre tantu etikèt di plèstik a tuma lugá di markamentu na orea. Servisio di LVV ta kalkulá e kantidat aktual di kabritu i karné entre 30.000 pa 40.000, dividí entre 1500 empresa.
Fuentenan
Encyclopedie van de Nederlandse Antillen, Zutphen, Nederland, De Walburg Pers, 1985.
Paul Brenneker, Sambumbu, Volkskunde van Curaçao, Aruba en Bonaire, Willemstad, Curaçao, 1969.
Teksto pa bou di potrèt:
Ku un heru kayente ‘di marka buriku’ tabata marka inisialnan di e doño riba nèk di e bestianan di karga. E marka tabata konsistí di dos òf tres lèter kapital di mas o ménos sinku sèntimeter.


text:
The content originally appeared on: Diario
Camara di Comercio:
ORANJESTAD (AAN): Cu hopi orguyo KvK ta anuncia cu conhuntamente cu co-fundadonan Gobierno di Aruba, Universidad di Aruba y Fundacion PANA (Pa Amor di Nos Aruba) a logra di lanta un plataforma internacional cu tin enfoke riba e aceleracion di “start-ups” y “SME’s” a traves di proyectonan di incubacion.
E plataforma aki ta yama “Impact Hub Candidate Aruba” y ta forma parti di un di e rednan mas grandi den mundo cu ta concentra su mes riba e creacion di comunidadnan empresarial. Mas cu 24,250 empresario y innovadornan ta conecta na e red aki na mas cu 100 ubicacion y 63 pais.
Un di e metanan cu Camara di Comercio y Industria (KvK), Gobierno di Aruba, Universidad di Aruba y Fundacion Pa Amor di nos Aruba kier pa bira realidad, ta pa converti Aruba den un isla di incubacion comercial. E Impact Hub Candidate Aruba ta yuda acelera e transicion pa un economia nobo y resiliente pa Aruba.
Por bisa cu a persevera y ta tumando paso den e bon direccion. Riba 14 di juli ultimo a tuma luga e formalisacion di un acuerdo por medio di un “Memorandum Of Understanding” (MOU) pa lansa e Impact Hub Candidate Aruba. Esaki ta un documento caminda cu Gobierno di Aruba den representacion di Minister di Asunto Economico, Mr Geofrey Wever, Universidad di Aruba, Fundacion PANA y KvK a firma y asina mustra confiansa y colaboracion den e creacion di un plataforma pa incubadonan comercial na Aruba.
E idea ta pa haci Aruba un isla caminda iniciativanan ta wordo stimula den un ecosistema di incubacion den cual tur e stakeholders ta yuda e comerciantenan den e incubacion comercial pa e negoshi por crece, ta exitoso y pa crea un miho base economico pa e isla den su totalidad.
E concepto ta pa crea un comunidad di incubacion comercial formalisa via e modelo Quadruple Helix. E colaboracion aki ta uno hopi significativo mirando cu ta combina forsa y participacion di sector publico via Gobierno, sector di conocemento via Universidad di Aruba, sector priva via KvK y sector social via Fundacion PANA.
E participantenan ta haci e plataforma realidad y lo establece un fundacion bou di e nomber di “Impact Hub Aruba Incubator Programs”. Un di e aspectonan mas importante tras di esaki ta e colaboracion cu ta wordo crea y door di conecta tur e stakeholders ta haci posibel cu tur participante ta contribui na un solo meta y comparti actividad y conocemento tecnologico.
Alabes, door di establece y conecta e diferente localidadnan di incubacion comercial na Aruba, impact Hub kier crea un miho ambiente pa negoshinan y start-ups caminda por colabora y asina desaroya Aruba den un isla di incubacion comercial.
E ecosistema ta brinda oportunidad pa comparti y baha cierto gastonan y ta stimula colaboracion via inovacion cerca e companianan. Impact Hub ta ofrece un espacio incubador pa start-ups, un co-working space pa compania chikito, un co-working space pa compania grandi cu ta ofrece su empleado posibilidad di traha remote y un co-working space pa digital Nomads. Companianan cu kier crece of expande nan servicionan of productonan tambe por haya e sosten door di participa den un incubador.
Otro aspecto importante ta cu e incubador lo yuda e negoshinan via coaching, facilita servicionan y ta a base di e metanan cu ta inclui den e SDGs (Sustainable Development Goals) pero tambe por enfoca riba e sectornan prometedor manera Gobierno tin stipula.


text:
hospital akadémiko (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 425 bia
- deskripshon: un hospital akadémiko ta un hòspital ku ta traha huntu ku un instituto sientífiko manera un universidat. Nan ta hasi diferente investigashon den i ku e hospital. Na Kòrsou i otro islanan ABC nos no tin e tipo di hospital akí.
--
- hulandes: academisch ziekenhuis
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
-
Glosbe ta un dikshonario internashonal, klek riba e siguiente konekshon:
hospital akadémiko
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
hospital akadémiko
anterior i siguiente


text:
Agensia di Desaroyo i pa Rekurso Atventista ta un organisashon humanitario global di Iglesia Atventista di Shete Dia ku ta manifestá Dios su amor i kompashon.
ADRA ta traha ku hende den pobresa i aflikshon pa krea kambionan hustu i positivo pa medio di kompañerismo ku ta fortalesé i akshon responsabel.
ADRA ta un ret profeshonal, di siñansa i efisiente ku ta representá integridat i transparensia. ADRA ta bai surpasá bareranan fortalesiendo i defendiendo esnan ku ta na riesgo i lubidá pa asina alkansá kambionan medibel, dokumentá i duradero den bidanan i sosiedat.


text:
Shaba – Diabierna atardi polis a bay poco pura ariba e caminda di Shaba, unda a sosode un accidente di trafico entre 3 auto y tin hende herida.
Na yegada di prome unidad di polis nan a compronde cu tawata trata di un criatura di 4 aña.
E mucha lo a haya sla na cara y tawata sangra for di su nanishi y mesora a pidi pa ambulance.
Manera nos a bisa caba tawata trata di tres auto, un auto di carga cu tawata esun mas dilanti, un Chevrolet Aveo y mas patras un BMW maneha pa un dama.
Na e sitio nos a compronde cu e BMW lo no a regula su velocidad y bay dal tras di e Aveo, e Aveo na su turno a bay dal contra e truck di compania. E criatura tawata den e Aveo.
Polis na su yegada a dicidi pa test e dama di e BMW pa alcohol, pero esaki tawata dificil pa e dama y eynan mes e la wordo deteni pa core auto burachi.
Paramediconan cu a yega a controla e mucha na e sitio, despues a transporta e mama y e mucha pa Hospitaal pa tratamento avansa.


text:
13 DI SEPTEMBER 2022
1
Señor Presidente, Honorabel Miembronan di Parlamento, Ministernan y invitadonan, dama y cabayeronan bon dia.
Durante nos bida, nos como hende ta enfrenta temponan bon y positivo, pero tambe periodonan duro y dificil. E les cu nos ta keda cu ne ta cu entre e temponan duro aki y esunnan bon, nos ta haya e oportunidad di bira mas fuerte y alabes humilde como ser humano. No obstante e riesgonan, nosta determina pa lanta bek y sigui lucha pa kita obstaculonan for di caminda pa bienestar di nos famia. Mescos cu e ser humano, paisnan tambe ta confronta e periodonan aki. Ultimo añanan nos a keda confronta cu varios di nan. Nan a marca nos isla y nos comunidad, lagando lesnan importante pa futuro desaroyo di nos Pais.
Pa dos aña consecutivo Aruba y mundo henter a confronta un di e desafionan mas grandi den e ultimo decenas. Ainda e efectonan di e medidanan tuma pa frena y combati e contagio di virus di COVID-19 ta wordo sinti local- y mundialmente. Ademas di e efectonan aki, situacionnan internacional nobo ta sigui pone retonan den cadenanan di distribucion di productonan y volatilidad riba mercado petrolero. Esaki ta afecta directamente nos economia y sociedad.
Nos Pais a sali di e tempo duro, cu yudansa, pero nos situacion ta keda delicado. Nos economia, sosteni pa e actividad principal – cu ta nos turismo – ta mustrando señalnan di un recuperacion fuerte. Sinembargo e efectonan riba finanza publico y e ambito social lo tin nan impacto pa hopi aña ainda. Lo tuma su tempo pa yega atrobe na resultadonan presupuestario confortante. Y e heridanan cu e pandemia a ocasiona den cada hogar aki na Aruba, ainda no a cura completamente. Es mas, e retonan social no a bira menos y diariamente nos ta confronta esaki cu e situacionan penoso hustamente cerca esnan mas vulnerabel: nos muchanan cu a sufri silenciosamente caba durante pandemia, pero tambe e adultonan mayor y esnan cu un of otro limitacion fisico.
Pa nos recupera por completo economicamente, financieramente y socialmente, ta esencial pa nos tin union, solidaridad y respet pa cu e causa.
2
Gobierno mester demostra disciplina financiero; inversion priva y publico mester wordo motiva; y accionnan concreto mester tuma lugar den conhunto y dialogo cu gruponan di interes pa drecha e bienestar di e pueblo. Asina so nos lo logra e recuperacion completo di nos Pais.
Y bida lo sigui … y nos lo sigui enfrenta desafio y contratiempo. Pa nos ta mihor prepara pa esaki, nos mester di reforma structural y mester fortalece e debilidadnan exponi cu ainda ta latente den nos bista y memoria.
Señor Presidente,
Nos ta bini hunto awe pa celebra apertura di e di 37 periodo di aña Parlamentario di Aruba.
Den e presupuesto pa 2023 manera el a wordo entrega na Parlamento, a logra reduci diferente gasto y aumenta entradanan di Pais door di pone enfasis riba e.o. cumplimento di impuesto. E gastonan di interes di nos debenan sinembargo ainda ta un peso grandi riba nos finanzas publico. Maneho di gobierno ta pa yega na finanzas publico duradero y responsabel. Un di obhetivonan ta pa reduci debe y gastonan di interes di acuerdo cu normanan internacional manera recomenda pa e Fondo Monetario Internacional y palabracionan haci cu Hulanda na 2018.
E palabracionnan haci cu Hulanda den cuadro di sosten di likides durante 2020, ta den pleno ehecucion atraves di e paketenan di reforma. Departamentonan di Gobierno ta trahando diligentemente riba mas di 60 punto di accion, cu ta canando riba 8 diferente area di maneho. Pa mayoria di e proyectonan ya caba tabatin plannan di ehecucion traha den cuadro di e masterplan traha pa profesionalnan (yama): Reposicionando Rumbo di nos Pais. Gobierno ta mira esaki como un manera responsabel y duradero pa yega na un miho cuadro di desaroyo y alabes pa cumpli cu e acuerdonan haci recientemente cu Hulanda. Den e presupuesto 2023 tin 12,5 miyon florin destina pa implementacion di proyectonan aki.
Despues di a haci hopi investigacion y estudio nos lo cuminsa awor cu ehecucion di e paketenan di reforma. Meta ta pa crea un base economico mas solido cu lo permiti nos recupera mas liher den caso cu nos experiencia contratiempo economico.
3
Den e cuadro aki y den dialogo cu Hulanda lo sigui enfoca den e periodo nos dilanti riba e plannan pa fortifica nos economia, finansas publico, organisacion di gobierno, cuido di salud, enseñansa y estado di derecho.
Señor Presidente,
Maneho di Gobierno ta basa riba reduccion di dependencia di crudo pa produccion di energia. Nos mester expande nos capacidad di produccion for di fuentanan sostenible y duradero, manera biento y solo cu ta den gran abundancia ariba nos isla.
Na aña 2008 Gobierno di Aruba a dal e promer paso pa Aruba y a construisu promer parke di molina na Vader Piet. Na aña 2009 el a drenta den funcion produciendo 30 megawatt di coriente. Pa e siguiente añanan Utilities Aruba hunto cu WEB y ELMAR lo tin e tarea pa ehecuta e maneho di energia basa riba produccion di energia di manera limpi, renobabel y pagabel. Pa por logra e meta aki gas natural den forma likido lo por sirbi como combustibel di transicion.
Pa garantisa prosperidad riba nos isla, nos mester haci e transicion pa un economia cu ta sostenibel, circular y inclusivo. A institui e Comision Recuperacion Economico pa crea un plataforma pa dialogo cu sector priva y demas gruponan di interes. Den dialogo lo discuti proposicionnan pa incentivonan fiscal, mehoracion di clima di inversion y diversificacion di nos economia cu atencion pa e principionan di sostenibilidad. Den e cuadro di conmemoracion di 200 aña di Oranjestad, lo presenta e prome fase di e plan pa revitalisa e centro di ciudad. E plan ta encera proyectonan entre otro di horeca y vivienda. Despues lo sigui e trayecto di revitalisacion di San Nicolas impulsando desaroyo nobo y rebibando loke ta existente.
Den e transicion pa e concepto di un economia circular y e metanan di desaroyo sostenibel (SDGs) lo desaroya un Sustainability Fund. E fondo aki mester contribui na financiamento di proyectonan, e.o. riba area di agricultura, haciendo uso di practicanan sostenibel y innovativo. Dialogo ta tumando lugar un biaha mas pa logra reapertura di e frontera maritimo cu Venezuela pa importacion di fruta, berdura y otro productonan comestibel. Esaki lo contribui na reduci e presion riba costo di bida na Aruba.
4
Den cuadro di e desaroyo economico, Gobierno lo ta ehecutando e prueba di mercado laboral di forma diligente y eficiente,sin perhudica e proceso necesario di contrata personal. Asina lo brinda oportunidad igual na tur esnan cu ta desea di forma parti di e mercado laboral local, cumpliendo claramente cu tur leynan y reglanan vigente.
Den cuadro di e proyecto “Aruba Kier Traha”, pa medio di Enseñanza pa Empleo, lo introduci varios curso pa mehora abilidadnan di tur trahado y posibel trahado. Di e forma aki no solamente lo guia nan den e proceso pa haya empleo, pero tambe pa desaroya nan habilidadnan cu lo conduci na mehora competencianan personal di forsa laboral pa sigui recupera y ta miho prepara pa tempo dificil.
Economia ta toca nos tur: p’esey desaroyo economico mester aporta na calidad di bida di nos tur como ciudadano. Pa e motibo aki mester tin debido atencion pa mehora y proteha derechonan di consumidor. E Aruba Fair Trade Authority lo aporta na un clima di competencia husto, cu lo desemboca den mihor calidad di servicio, calidad di producto y prijs mas husto pa e consumidor.
Despues di hopi aña di problematica di fianza y interes excesivo e ley cu ta regla e credito di consumidor a wordo aproba. Actualmente e ley ta den implementacion unda ta bay crea tambe un sistema di registracion di credito. Pa proteha e consumidor a lansa un campaña di Educacion Financiero pa yuda finanzas den hogarnan. Pa asisti den esaki lo fortifica e departamentonan concerni pa ta e voz y defensor di e derechonan di e consumidor.
Señor Presidente,
Na 2023 Reino Hulandes ta conmemora 160 aña di abolicion di sclavitud. Na Aruba esaki ta un tema cu no ta biba mucho den e comunidad. Toch tabatin un poco mas cu 500 esclavo – mayoria di nan cria di cas – ora sclavitud a wordo aboli riba nos isla. Archivo Nacional ta trahando pa digitalisa e archivonan pa asina por brinda acceso mas facil na informacion historico, cultural, educativo y gubernamental. Esaki no solamente ta importante den enseñansa, pero tambe pa transparencia y pa salvaguardia nos cultura y nos herencia den cuadro di e metanan di desaroyo sostenible decreta pa Nacionan Uni.
5
Abolicion di sclavitud ta algo importante pa conmemora, pasobra awendia trafico y contrabanda di personanan ta keda un problema mundial.
Enseñansa ta e vehiculo di mas poderoso pa desaroyo sostenibel y duradero di un pais. Enseñansa mester ta accesibel pa tur hende den comunidad y mester brinda oportunidad continuo na nos hobennan. Lo enfoca riba mehoracion di calidad door di optimalisa e structura di cuido, brinda acceso na maestronan pa mas curso y guia, optimalisa e conexion entre e diferente tiponan di enseñansa y na funcionnan den e sector laboral.
E enfoke principal di e maneho di turismo ta dirigi riba recuperacion di nosturismo. Gobierno kier yega bek na e nivel di turismo prome cu pandemia y sigui cu diversifacion y mehoracion di e producto Aruba. Lo mantene un bista hopi cla riba un maneho di turismo sostenibel, teniendo cuenta cu e balans necesario entre turismo, economia y nos naturaleza. Desaroyo duradero, y principalmente e conservacion di nos naturalesa, den relacion cu nos turismo ta keda hopi importante.
Nos mester yega na un balans entre naturalesa y accionan di e ser humano. E retonan grandi pa nos pais ta dirigi riba sigui implementa e maneho y solucionnan duradero pa garantisa un miho sistema di maneha, separa, colecta y procesa desperdicio. Lo sigui brinda sosten y stimula e departamento y sector di agricultura, cria y pesca creando oportunidadnan y otro potencialnan como tambe siguistimula e grado di siguridad alimenticio.
Sr. Presidente,
Den e area di cuido medico, meta di Gobierno ta pa sigui baha e gastonan pa asina yega na un seguro medico mas sostenibel. E enfoke lo keda si pa proteha esnan mas vulnerabel y percura pa nos cuido keda uno pagabel. Lo sigui traha conhuntamente cu hospitalnan den Reino y region pa asina ofrece un cuido di calidad na nos hendenan. Tambe lo sigui enfoca riba desaroya y amplia specialismonan den sector di cuido.
6
Mescos cu den resto di mundo Aruba ta topa retonan pa haya suficiente profesional pa traha den e sector di cuido. Cu e ley di AruBIG e posibilidadnan pa haya mas profesional den sector di cuido, specialmente nos yiunan di tera, pa bin traha den e sector di cuido aki na Aruba a aumenta. Pa por logra un cuido na tempo y di calidad ta importante tambe pa fortalece e promer liña di cuido. Lo enfoca riba mas cooperacion den sector di cuido, aumenta eficiencia y duna debido atencion na prevencion di malesanan cronico. Lo sigui educa, conscientisa y guia nos hendenan, specialmente nos muchanan, con pa biba un bida mas saludabel practicando deporte.
Lo enfoca riba salud mental y lo inicia e programa di mental health professional, caminda lo percura pa e cuido ta mas accesibel y asina evita listanan di espera. Lo atende na un manera structura cu adictonan ambulante y brinda nan e cuido necesario pa nan por re-integra y re-socialisa den nos comunidad. E compromiso pa garantisa calidad di bida, bienestar general, cuido y stimula participacion di nos adultonan mayor ta keda central.
Sr. Presidente,
Den parti final di mi discurso awemainta mi kier a reitera un biaha mas cu union, solidaridad y respet ta clave pa un recuperacion genuino. Union pa un causa nacional. Respet pa e dignidad humano. Solidaridad pa esun cu mas mester di dje. Esakinan alabes ta forma e fundamento di e estado di derecho cu nos Pais ta.
Mescos cu nos ta uni pa un causa comun, nos ta solidario y mustra respet mutuo pa logra recuperacion, di e mesun forma nos ta mantene nos estado di derecho bibo garantisando libertad y derechonan di tur ciudadanonan. Ta necesario pa nos siña respeta y comprende otro, siña balora e interes y necesidad di otro y pone diferencianan un banda na momento cu nos Pais mas mester di dje.
Como Parlamento boso a wordo confia cu un poder pa defende y proteha e principionan aki. Mescos cu bida conoce temponan bon y menos bon y ta laga nos cu lesnan atras, mescos ta conta cu e desafionan cu nos estado di derecho ta
7
afronta. No laga esaki descurasha boso! Asina so nos por garantisa un futuro duradero y sostenibel, mas inclusivo, mas pacifico y husto pa nos tur.
Sr. Presidente,
Mi ta declara, manera nos Constitucion ta prescribi, e aña Parlamentario 2022-2023 pa habri. Cu Diosilumina cada un di nos y guia nos pasonan pa bienestar y progreso di nos Pais.


text:
Toggle the Widgetbar
Bon Biní
Apresiabel oyente,
Na promé lugá nos di Gospel StarRadio kier yamabo danki pa bishitá nos website.
Nos orashon di tur dia ta ku pa medio di nos programashon, kual ta ofresebo un variashon di músika gospel i e palabra di Dios ku ta fuerte i poderoso, lo bo wòrdu bendishoná i edifiká pa medio di Su poder divino.
Nos meta ta :
Pa medio di kansiónnan di adorashon, alabansa i gradisimentu, trese un esfera di pas i trankilidat den bo kurason i pa medio di e bon notisia di e reino kual nos Señor Kristu Hesus a komandá nos pa prediká, ofresébo e kaminda, bèrdat i bida kual lo halabo mas serka di e Rei di reinan i Señor di señornan.
Risibí un pakete di e frutanan ku ta kontené e vitaminanan nesesario pa bo kurpa i bo desaroyo spiritual.
E pakete di e “Kristian ku ta un bendishon
- FE : E ta bendishon, djis mishi kunÉ den fe i risibí.
- GOSO : E lagabo disfruta di un goso ku no ta kaba nunka
- KONFIANSA : E realidat di bida ta pa bo no konfia den hende pero den Dios
- SPERANSA : E ke bisabo awe ku tin un speransa nobo pa bo !
- PAS : E ta dunabo pas No e pas ku mundu ta dunabo
- PASENSHI : E pasenshi aki ta pa bo no kansa ruman i spera riba Dje
- AMOR : E ta dunabo un amor agape
I lo Mi hasibo un nashon grandi i lo Mi bendishonábo i hasibo number grandi i lo bo ta un bendishon(Génesis 12:2-3)
Bo no ta solamente bendishoná, bo ta un pakete di bendishon ku ta pasa tur kaminda.
Tur loke bo pone bo man riba dje lo prosperá i ken ku bo tin kontakto kuné ta risibí un parti di Dios Su bendishon pasobra e bendishon di Dios riba bo bida ta basha for di bo i bai riba tur kos i tur hende rondó di bo.
Team GospelStarRadio


text:
WILLEMSTAD — Kampeonato Interinsular ta un kampeonato deportivo pa nos hobennan ku meta pa uni nos islanan, dunando nan e oportunidat di bishitá i eksperensiá deporte kompetitivo for di kas.
Na mart último, Kòrsou tabata anfitrion di hobennan for di Aruba, Bonèiru i St. Maarten, kendenan huntu ku Kòrsou a kompetí den basketbòl i vòlibòl. Den e disiplinanan aki St. Maarten a sali kampeon di Basketbòl, mientras ku Kòrsou, International School of Curaçao, tabata kampeon di vòlibòl. Den basketbòl skol di fundeshi Sta. Rosa de Lima a terminá na di dos lugá.
Despues a sigui na Aruba, unda ku nos muchanna di St. Jozef a terminá na di tres lugá pa loke ta futsal, mientras ku den atletismo nos a bari ku premio ganando no menos ku 9 medaya.
Fin di siman tras di lomba, tabata final di Weganan Interinsular 2016 na Bonaire. Aki Kolegio Mgr. Wim Ellis a sali kampeon den futbòl skol di fundeshi mucha muhé i Kolegio Erasmo a sali sub-kampeon den vòlibòl skol di fundeshi mucha muhé.
Deporte no ta solamente un bon manera pa rekreá i keda den bon kondishon so; tambe e ta evitá hobennan di ta riba kaya kaminda nan por wòrdu enfrentá ku entre otro kriminalidat. Nos tur huntu mester sigui sostené deporte pa asina halsa e nivel di nos deporte lokal en general i kontribuí na un mihó bienestar, prevenshon di kriminalidat, prevenshon di obesidat i kalidat di bida di nos komunidat.
No por keda sin remarká ku otro aña nos lo ta selebrando 25 aña di Weganan Interinsular era nobo!


text:
WILLEMSTAD – Na momentu di reanudá operashonnan Refineria di Kòrsou lo tene su mes na normanan internashonal di medio ambiente. Esei ta loke e sosiedat anónimo di gobièrnu i doño di refineria RdK a deklará den un deklarashon na prensa.
Tantu Refineria di Kòrsou komo e konsorsio Curaçao Petroleum Refinery ta suprayá den e deklarashon na prensa ku nan meta ta pa eksplotá Refineria di Kòrsou kumpliendo ku ‘normanan di medio ambiente manera ta pará den nos leinan’.
Segun RdK esei ta tambe e meta primario di ámbos partido durante e negosashonnan ku ta tuma lugá pa yega na un akuerdo prinsipal.
Den un veredikto ku a dikta resien wes a kalifiká hustamente e lei aki komo inferior. Te ku awor gobièrnu di Kòrsou no a stipulá normanan ku ta riba e mésun liña ku e normanan di e Organisashon Mundial di Salú (WHO) pa emishon di dióksido sulfúriko i stòf fini.
Éksito
E negosashonnan ta kanando ku éksito segun RdK. Partidonan a hiba múltiple negosashon ku e meta fiho pa yega mas pronto ku ta posibel na un akuerdo.
Firmamentu di e ‘Heads of Agreement’ lo habri kaminda pa partidonan por finalisá nan negosashonnan pa porfin logra un akuerdo riba eksplotashon pa término largu di e refineria i e terminal na Bullenbaai.


text:
KRALENDIJK – Hefe di reshèrshe Alwyn Braaf ayera durante e enkuentro di polis i miembronan di prensa a menshoná ku ta pidi koperashon di komunidat pa entregá arma di kandela.
28 di òktober te ku 3 di novèmber por entregá arma (di kandela). E proyekto “Entregá i desarmá” tin komo meta pa kita arma di kandela i otro tipo di arma for di kaya mas tantu ku ta posibel, pero tambe pa enfatisá konsientisashon di e peliger di arma riba kaya.
Por entregá arma (di kandela) entre 8‘or di mainta pa 8‘or di anochi na warda di polis (KPCN). Por hasi esaki tambe na ofisina di Ministerio Públiko. Tin posibilidat pa traha un sita, pa laga rekogé e arma. Lo komprobá identidat di esun ku entregá un arma di kandela. No por entregá arma di kandela di un manera anónimo. Si después di un tèst di tiru resultá ku no tin insidente ku e arma, lo no persigui e persona ku tin e arma den su poder.
Si resulta ku si tin un konekshon di e arma entregá i un insidente, e persona ku entregá esaki, lo wòrdu skuchá komo un sospechoso. Otro tipo di arma, (arma pa dal, hinka of bati) si por wòrdu entregá anónimo.
Esun ku no entregá e arma di kandela awor na polis, i si enkontrá bo ku e arma di kandela despues di e fecha ku por a entregá esaki, lo bo por risibi un kastigu mas pisá. Esun ku entregá awor no ta keda pèrsiguí. Kisas ta arma di kandela di un persona di edat ku a fayesé i por trese esaki sin konstatá kastigu di prisòn. Djis pa mi informá, pa posishon di arma di kandela bo por haña kastigu di prisòn di 12 luna bai ariba, esaki sin ku bo hasi uso di e arma. Momentu ku kometé un echo usando e arma di kandela, e situashon ta otro pa loke ta trata kastigu di prison, hefe di reshèrshe Braaf a menshoná.


text:
Kuadro di Referensia i liña di siñansa Papiamentu ta kla pa drenta skol
Djaluna último a tuma lugá un konferensia organisá pa sentro nashonal di ekspertisio pa desaroyo di kuríkulo (nationaal expertisecentrum – SLO) en konekshon ku e Kuadro di Referensia i liñanan di siñansa pa papiamentu.
Durante di e konferensia tabata tin presentashon di diferente eksperto di enseñansa i lider di proyekto Mariette Hoogeveen. E partisipantenan tambe tabata tin oportunidat di práktika ku diferente tarea i hasi pregunta.
‘Meta di e Kuadro di Referensia i elaborashon di esaki den un liña di siñansa ta pa for di un perspektiva multilingual fortifiká posishon di papiamentu komo idioma materno i e idioma mas grandi ku ta dirigí direktamente riba mucha den i pafó di enseñansa na Boneiru. Pa e motibu akí a elaborá e Kuadro di Referensia den un liña di siñansa kontinuo pa e materia eskolar papiamentu. E liña di siñansa akí ta duna sugerensia pa edifikashon i strukturashon di e oferta di enseñansa di papiamentu pa e diferente nivelnan.’ segun lider di proyekto Hoogeveen
Diputado Nina den Heyer ta añadí: ‘Esaki ta un siguiente paso importante den direkshon di rekonosementu i mantenshon di papiamentu’, segun e diputado.’
Kuadro di referensia komo instrumento
Un kuadro di referensia ta un instrumento ku ta deskribí kiko alumnonan mester por i sa na sierto momentu den nan karera eskolar: na fin di enseñansa primario, na fin di vmbo, nan fin di havo-vwo i na fin di mbo. E ta deskribí kuater nivel di prestashon pa dominio di idioma, ku un difikultat ku kada bia ta oumentá. A desaroyá e Kuadro di Referensia i e liñanan di siñansa den kolaborashon ku un grupo di trabou di dosente di enseñansa primario i avansá na Boneiru, i ta resultado di e enkargo ku ministerio di Enseñansa, Kultura i Siensia (OCW) a duna na SLO na Hulanda.


text:
Sentro pa Hubentut i Famia ta partisipá ku kurso di embaraso ta bai kuminsá dia 9 sèptèmber i terminá 19 òktober 2021.
Si bo tin 16 siman, ke men, kuater luna òf mas na estado, bo por partisipá. E kurso ta enserá un programa di guia i informashon pa futuro mayor(nan). E tin un durashon di 6 siman i enkuentronan lo ta riba djamars i djaweps.
Den e kurso bo ta haña informashon tokante diferente tópiko relashoná ku bo embaraso, manera: desaroyo di embaraso, parto, lechi pechu, nutrishon di mama i yu, kuido di djente, kuido di yu i mas. Fuera di e lèsnan di informashon tambe tin lès di ehersisio bou di guia. Tur lèsnan ta bou di guia di un profeshonal i huntu ku e programa nos ta ofresé bo material di informashon.
Por bèl òf app Sharine Dorand na tel. 7015257 òf Roxiana Goeloe 7015255.


text:
Resientemente a keda publiká den notisia e afan di Promé-minister Gerrit Schotte pa logra yega na un propio Komishon Nashonal Olímpiko. Riba su mes esaki no tin nada malu kuné i en realidat ta algu bon ku gobièrnu ta hasi tur loke ta posibel pa Kòrsou yega na un Komishon Nashonal Olímpiko.
Pa bo por yega na un Komishon Nashonal Olímpiko tin sierto kosnan ku e pais ku ta pidi rekonosementu mester kumpli kuné. Den e artíkulo aki mi no ta bai drenta den e rekisito nan ku Kòrsou mester kumpli kuné pa por yega na su propio Komishon Nashonal Olímpiko, pero mi ta bai asumí ku Komité Olímpiko Internashonal ta aprobá e Komishon Nashonal Olímpiko di Kòrsou.
E Komishon Nashonal Olímpiko su mishon ta desaroyá, promové i protehá e Movementu Olímpiko na Kòrsou. Banda di esaki e Komishon Nashonal Olímpiko tin e derechi pa manda atleta nan, ofisial nan di ekipo i otro personal di ekipo na e Weganan Olímpiko.
Pa un atleta por partisipá na Weganan Olímpiko e mester partisipá na evento nan klasifikatorio organisá pa e diferente Federashon nan Internashonal di deporte(por ehèmpel, IAAF, FIFA, FINA etc.). Na e momentu ku e atleta kumpli ku e rekisito nan klasifikatorio buta pa e Federashon Internashonal di deporte i Komité Olímpiko e atleta ta wòrdu rekomendá pa su Federashon Nashonal (por ehèmpel, Federashon di Futbòl Kòrsou) di e deporte ku e ta práktika na e Komité Nashonal Olímpiko di su pais. Na su turno e ora ey e Komishon Nashonal Olímpiko di e pais ta disidí si e ta manda e atleta Weganan Olímpiko si òf no.
E problema di Kòrsou ta sinta den e echo ku pa por ehèmpel e deporte di atletismo nos NO por tin un Federashon Nashonal atletismo ku ta wòrdu rekonosé dor di nos Komishon Nashonal Olímpiko, te pa esaki rekomendá nos atleta nan na e Komishon Nashonal Olímpiko di Kòrsou i pa asina nan por partisipá na e Weganan Olímpiko. Un di e rekisito nan ku mester pa un Federashon Nashonal di deporte wòrdu rekonosé dor di su Komishon Nashonal Olímpiko ta ku e Federashon Nashonal mester ta afiliá na un Federashon Internashonal di deporte ku ta rekonosé dor di Komité Olímpiko Internashonal. Den e kaso di atletismo nos no por ta afiliá na IAAF ya komo nos no ta pais independiente i esaki ta hiba kuné tambe ku nos Federashon Nashonal di atletismo no por bira miembro di nos propio Komishon Nashonal Olímpiko. Esaki ta nifiká ku e desishon tuma dor IAAF no ta afektá nos solamente pa loke ta trata e kompetensia nan di IAAF pero tambe den Weganan Olímpiko.
E loke a wòrdu menshoná anteriormente no ta konta solamente pa e deporte di atletismo pero e ta konta pa tur otro deporte ku pa un òf otro motibu no por ta afiliá na un Federashon Internashonal di deporte ku ta rekonosé dor di Komité Olímpiko Internashonal. Esaki ta pone mi yega na e konklushon ku te na e momentu nan aki si Kòrsou haña su Komishon Nashonal Olímpiko mes, ta Federashon di Futbòl Kòrsou so lo por bira miembro i asina kana e kaminda pa yega Weganan Olímpiko.
?


text:
Parlamentario Endy Croes futuro Minister di Enseñansa y Deporte tabata di bishita na Club RCA pa un actividad dedica na Rafael “Rafa” Vanegas un astro hungador di RCA.
Rafa Vanegas a yega Aruba na edad di 17 aña y a milita den hoofdklasse den e ekipo tricolor RCA pa masha hopi aña. Un tremendo deportista cu multiple titulo. Na 1986 Rafa ta titula campeon cu RCA y ta bira topscorer di campeonato cu 19 goal. Na 1987 Rafa ta titula campeon atrobe anotando 17 goal den campeonato. Na e ta ripiti como topscorer di AVB cu 22 goal. Asina Rafa Vanegas tin masha hopi titulo den su trayectorio manera e mes a bisa RCA pa bida militando 17 aña den hoofdklasse.
Rafael Vanegas a hunga varios wega internacional. Na edad mas grandi a pasa coach diferente division di mini baby te mas grandi y tin multiple titulo como coach tambe. Un ehempel di un deportista cu a dedica su bida na deporte di futbol y a duna bek tur su tempo pa siña nos muchanan hunga bala.
Rafael Vanegas e siman aki lo sali pa Hulanda y lo bay biba na tera friu. Enconexion cu esaki a organisa algun bunita actividad gradiciendo Rafael Vanegas pa tur su dedicacion y aporte na RCA. Parlamentario Endy Croes a pasa saluda diasabra ultimo y a gradici Rafael Vanegas inmenso y a desea Rafa tur exito den su retonan nobo aya na Hulanda. Danki Rafa pa dedica asina hopi na deporte na Aruba y hopi exito den bida.


text:
DIA MUNDIAL DI ENFERMERIA
Awe 12 di Mei ta un dia hopi special pasobra ta dia Mundial di Enfermeria. Nos tur den nos bida a yega di wordo yuda pa un Enfermero/Enfermera y nos tur riba un dia manera awe ta recorda un Enfermero/Enfermera en particular cu a duna bo curashi, motivacion of a pone un smile riba bo cara den e momentonan dificil di bo bida. Pa e motibo aki Departamento di Salud Publico riba e dia aki kier felicita tur Enfermero/Enfermera di Aruba y di Departamento di Salud Publico muy en particular cu tur dia ta lanta pa eherce e labor bunita y humanitario aki. Un trabou haci cu amor pa nan prohimo, un profesion cu no solamente bo tin pa siña pe pero ta un pasion cu mayoria Enfermero/Enfermera ta nace cu ne.


text:
Bakunashon
Ta importante pa bo laga hasi esei, esta bakuná. Ta importante pa bo salú i salú di hende rònt di bo. Mas tantu hende bai bakuná, mas mihó nos por sòru pa e vírùs di corona no plama. E ora ei tambe ménos hende ta bira malu i nos ta protehá e hendenan mas vulnerable na nos isla. Asina preshon riba kuido ta bira ménos.
Riba e página akí bo ta haña informashon tokante e bakuna i kon nos ta bai atendé ku e programa di bakunashon na Boneiru. Tambe bo ta haña aki e deklarashon di salú ku bo mester bai kuné bo sita di bakunashon.
Pa kontesta riba e preguntanan mas hasí bo por tira un bista tambe na e pagina di Q&A’s bakunashon.
Tim di bakunashon
Un tim di enfermero/a i asistente di dòkter ta enkargá ku pasamentu di angua i atministrashon.
Registrashon pa bakunashon
E di promé i e di dos angua
Tur hende di 5 aña bai ariba por haña e di promé i e di dos angua contra corona. Registrá bo mes via e number grátis 0800 0900 pa traha un sita.
Ta posibel tambe pa bo pasa angua kontra corona sin traha sita. Wak na ‘lugá di pasa angua’ riba e página akí.
Di promé angua di buster
Personanan di 18 aña bai ariba por haña e shòt di buster.
Por pasa angua di buster sin traha sita tur djasabra di 09:00 -12:30 or na Kompleho Deportivo Jorge Nicolaas, Kaya Amsterdam.
Di dos angua di buster
For di 2 di aprel 2022, e personanan aki por pasa un di dos angua di buster:
- Personanan riba 60 aña
- Hende ku problema médiko serio ku un karta di referensia di nan spesialista
- Habitantenan di kasnan di kuido i hende grandi.
Por pasa e di dos angua di buster sin traha sita tur djasabra di 09:00 -12:30 or na Kompleho Deportivo Jorge Nicolaas, Kaya Amsterdam.
Habitantenan di kasnan di kuido i di hende grandi por pasa e di dos angua di buster na e kasnan ei mes.
Sitio di pasa angua
Kompleho di deporte Jorge Nicolaas na Kaya Amsterdam ta e sitio di pasa angua. Ta pasa angua:
- 21 di mei 09:00-12:30 or
- 28 di mei 09:00-12:30 or
- 4 di yüni 09:00-12:30 or
- 11 di yüni 09:00-12:30 or
- 18 di yüni 09:00-12:30 or
- 25 di yüni 09:00-12:30 or
Bo ta liber pa laga bakuná bo
Bo mes ta disidí si bo ta laga bakuná bo. Pues no ta obligatorio. Pero, si bo laga bakuná bo, bo ta protehá bo mes i hendenan rònt di bo. Imaginá bo ku despues tòg bo bin den kontakto ku e vírùs, e ora ei bo no ta bira hopi malu. Mas hende laga bakuná nan mes, ménos kaso nos lo tin di COVID-19 ku keho serio.
Pa kontesta riba e preguntanan mas hasí bo por tira un bista tambe na e pagina di Q&A’s bakunashon.
Kon mi por haña e angua di buster?
Por pasa angua di buster sin traha sita tur djasabra di 09:00 -14:00 or na Kompleho Deportivo Jorge Nicolaas, Kaya Amsterdam.
Pa ken e angua di buster ta?
E angua di buster ta pa hende di 18 aña bai ariba ku ta ful bakuná.
Bo por pasa e angua di buster 3 luna despues di bo di dos angua kontra corona.
Mi tabatin COVID-19 i mi a pasa dos angua kontra corona. Mi tin ku pasa un angua di buster ainda?
Si. Bo tin ku pasa e angua di buster, aunke bo tabatin COVID-19 i bo a pasa dos angua kontra corona.
Kuantu tempu mester tin entre mi di dos angua i e angua di buster?
Por lo ménos tres luna despues di e di dos angua kontra corona. No tin sentido pa pasa e angua di buster den un periodo mas kòrtiku despues di e di dos angua kontra corona.
Despues di mi di dos angua mi tabatin COVID-19. Kuantu tempu mi tin ku warda pa pasa e angua di buster?
Por lo ménos tres luna despues ku bo a test positivo pa COVID-19.
Kuantu tempu mester tin entre e angua di buster i e angua di grip?
Bo por pasa e angua di grip, si por lo ménos 2 siman promé ku esei bo a pasa e angua di buster.
Mi ta biba na kas i mi no por bai e sentro di pasa angua. Mi por pasa angua kontra corona tòg?
Si, yama 0800 0900 pa un sita pa pasa angua kontra corona na kas.
E angua di buster tambe ta bini den e QR-code?
Si, ta posibel pa añadí bo angua di buster na e CoronaCheck-app.
Yama 0800 0900 pa pidi bo QR-code di papel.
Tene bo prueba di bakunashon i bo sédula of bo pasport na man.
Ku sita adelantá bo por buska bo kódigo di buster na Salubridat Públiko for di djaluna te ku djabièrnè entre 12:00 or i 14:30 or.
Bo no tin un QR-code ainda pa bo promé i di dos angua? E ora ei bo por pidi esaki mesora tambe.
Kiko ta un angua di buster?
Un angua di buster kontra COVID-19 ta un angua èkstra pa oumentá protekshon di e dos anguanan kontra corona. Esaki ta nesesario pasobra protekshon di e dos anguanan kontra corona ta bira ménos despues di algun tempu. Òf ora resultá ku e dos anguanan kontra corona ta protehá ménos bon kontra variantenan nobo di e vírùs di corona.
E anguanan kontra corona ta protehá personanan ku a bakuná bon, di manera ku nan no ta bira gravemente malu ora nan pega ku e vírùs di corona. Den kaso di kontagio nan ta protehá un persona ku a bakuná pa 94% kontra hospitalisashon. I pa 97% kontra atmishon den Kuido Intensivo.
Kua bakuna nan ta usa na Boneiru pa e angua di buster?
E bakuna di pfizer. Na Boneiru nan ta usa Pfizer pa e promé i e di dos angua kontra corona.
Ta seif pa pasa e angua di buster di Pfizer, miéntras ku mi a pasa e anguanan kontra corona di un otro marka?
Si bo a pasa e anguanan kontra corona di AstraZeneca, Janssen òf Moderna, trankilamente bo por pasa e angua di buster di Pfizer.
Kua ta e kehonan ku mi por haña despues di e angua di buster?
E mesun kehonan ku bo por haña despues di e angua kontra corona tambe. Por ehèmpel kentura, doló di kabes, kansansio, doló di múskulo, doló di skarnir, kalafriu, walmentu di stoma i sakamentu. Bo por haña e keho akí dentro di un dia òf mas dia despues di e angua kontra corona.
Bo por mèldu e kehonan serka bo dòkter di kas.
Kiko ta e diferensia entre un buster i e di tres angua kontra corona pa hende ku resistensia abou?
Hende ku resistensia normal ta pasa e angua di buster despues di e di dos angua kontra corona. Pa e hendenan akí e angua di buster ta e di tres angua kontra corona. E angua di buster ta sòru pa un persona ku a bakuná haña èkstra protekshon atrobe.
Tin hende ku despues di e dos anguanan kontra corona, ainda no tin sufisiente antikuerpo den nan kurpa. Nan tin un enfermedat inmune grave, por ehèmpel pashènt di diálisis òf hende ku tabatin un transplante di órgano. Pa e motibu akí nan ta pasa un di tres angua kontra corona i despues di esei e angua di buster. Serka nan spesialista nan ta haña un karta pa e di tres angua kontra corona.
Ta nota e di tres angua pa nan komo e di tres angua kontra corona, no komo angua di buster. E hendenan den e grupo akí a pasa nan di tres angua kontra corona via nan spesialista, promé ku por a pasa e angua di buster na Boneiru.
Vírùs i bakuna
Un vírus por hasi bo malu. Pa multipliká su mes, un vírùs mester ta den bo kurpa. Tin diferente sorto di vírùs manera vírùs di grip, vírùs di zika, i e vírus di corona. Un bakuna ta siña bo kurpa kon e mester defendé su mes pa eliminá un vírùs.
E bakuna ta sòru ku bo no ta bira hopi malu si e vírùs kontagiá bo. Ora bo ènter òf bakuná, nan ta pasa bo un angua ku e bakuna na bo brasa ariba. Nan ta prek bo dos biaha, bo ta haña e di dos prek despues di mas o ménos un luna.
Ora e bakuna bin den bo kurpa, bo kurpa ta bai traha antikurpa. Asina bo ta krea resistensia. Ora un vírùs kontagiá bo, bo kurpa ta rekonosé esei. I rápidamente ta traha antikurpa. P’esei e chèns ta chikitu ku bo ta bira hopi malu e ora ei.
Bakuna kontra corona
Na Boneiru ta hasi uso di ún bakuna: Pfizer/BioNTech.
Investigashon di bakuna i seguridat
Promé ku un bakuna subi merkado, ta hasi masha hopi investigashon. Un bakuna ta subi merkado solamente ora ta sigur ku e ta funshoná bon i ta seif. P’esei durante investigashon ta tèst bakuna riba hopi hende promé ku nan subi merkado. Esei pa ta sigur ku e bakuna no tin efekto sekundario grave. Agensia Europeo di Remedi EMA, mester aprobá bakuna promé ku nan subi merkado europeo.
Efekto sekundario
Ku mayoria bakuna, hende por sinti efekto sekundario. Ta bai e ora ei pa por ehèmpel doló òf un bòlòbònchi kòrá chikitu kaminda a prek. Tambe bo por sinti kansansio, doló di kabes, doló di múskulo, kayente di kurpa òf kalafriu. Algun dia despues di a prek, mayoria hende no ta sinti efekto sekundario mas.
Bo ta hopi malu, alérgiko pa sierto remedi òf bo ta na estado? Papia ku bo dòkter di kas tokante esakinan, òf ku e tim di Salubridat Públiko pa mira ku bo por bakuná.
Pa kontesta riba e preguntanan mas hasí bo por tira un bista tambe na e pagina di Q&A’s bakunashon.


text:
Minister Rocco Tjon a anuncia: *Plaza Tino Ruiz pronto lo bira un realidad
ORANJESTAD (AAN): Dialuna mainta, Minister di Husticia Rocco Tjon a ofrece un conferencia di prensa pa asina duna algun anuncio relaciona cu e renobacion di Warda di Polis Noord.
E mandatario a cuminsa bisando cu esaki ta un proyecto hopi importante principalmente pa Cuerpo Policial. E proyecto ta consisti di tres parti.
Relaciona cu e trabaonan cu mester sosode na e warda di polis na Noord, esaki ya caba a inicia algun tempo atras, pero no a duna mucho atencion na esaki. Mirando e hecho cu e trabaonan a termina, toch kier a para keto un rato cerca e parti aki di e proyecto, a indica.
Tjon a sigui bisa cu siman pasa a aproba e siguiente fase di e proyecto aki cu ta e Plaza Tino Ruiz (den feliz memoria). E proyecto pa traha e busto di Tino Ruiz ya caba a inicia y ta den su fase final. Artopia ta trahando riba esaki, a laga sa y otro luna e busto lo wordo treci na Aruba.
E Plaza aki lo ta situa na e parti dilanti di e warda di Polis na Noord y eynan e busto lo wordo poni.
E renobacion di warda di polis di Noord a keda cla y tur e trabaonan paden y pafo di warda a tuma lugar. Aworaki e parti pafo, esta e Plaza Tino Ruiz, fin di luna aki, DOW lo inicia e destaho y despues e partido cu gana e destaho lo inicia cu e trabaonan y lo ta rond di 50 dia di trabao pa e plaza por bira un realidad, e minister a indica.
E ora ey e busto lo ta na Aruba caba y lo por inaugura Plaza Tino Ruiz, dilanti di Warda di Polis na Noord.
E proyecto aki na un inversion di alrededor di mey miyon florin, Minister Rocco Tjon a indica.
https://diario.aw/categories/noticia/policial/renobacion-di-warda-di-polis-di-noord-a-keda-cla#sigProId6455f10c00


text:
Diahuebs atardi, Presidente di MEP Gerrit Croes a haci entrega oficial di e prome 2 ganadornan di e rifa di MEP cu a wordo saca siman pasa diabierna den nos grandioso actividad “Dakota p’e Cambio”.
Sra. Liesje Khemlani, cu e number 00204, tawata e feliz ganador di e tercer premio cu tawata un macuto di producto. E Segundo premio di Awg.5.000,- a wordo gana door di Sr. Gino Jansen kende tambe a presenta na CEDE di MEP pa busca su premio. Mr. Jansen a gana cu number 15615. Ainda nos ta sperando e ganador di e prome premio bin busca su premio.
“Pabien na e ganadornan y un danki di curason na tur hende cu a yuda nos haci e rifa uno exitoso, totalmente SOLD OUT. Boso contribucion na campaña 2017 di Partido MEP ta altamente aprecia. Ta un honor y gran alegria un biaha mas pa nos di por entrega e premionan na e felis ganadornan”, lider di MEP Evelyn Wever-Croes a expresa.


text:
Exitoso charla riba futuro di paisnan LGO
Exitoso charla riba futuro di paisnan LGO
Den Haag – Den e Gotische Zaal di Raad van State a tuma lugar un anochi di charla riba e futu-ro di e paisnan LGO(Landen en Gebieden Overzee) y nan relacion cu Union Europeo. Un publi-co grandi a asisti na e charla aki cu a consisti di diferente oradornan. Un di e keynote speaker pa e anochi aki tabata e representante di Gobierno di Aruba na Union Europeo, Cedrick Tilma. Ela hiba palabra den cuadro cu Aruba actualmente ta ocupa e presidencia di OCTA (Overseas Coun-tries and Territories Association).
Sr. Tilma a cuminsa na duna un splicacion riba e historia di OCTA, cu ta consisti di 25 pais of territorio cu ta asocia cu Union Europeo pa medio di nan relacion estatal cu cuater pais miembro di Union Europeo, den e caso aki Dinamarka, Francia, Reino Hulandes y Reinadonan Uni. ‘Na 2002 a crea OCTA pa desaroya un relacion di trabao extenso cu Union Europeo y tambe pa sostene e interes colectivo di e paisnan di OCTA riba diferente nivel di cooperacion entre e pais y territorionan cu Union Europeo. E organo mas halto den OCTA ta e Conferencia di Ministernan cu ta consisti di e hefe di estadonan di e miembronan di OCTA. ‘Prome Minister di Aruba Mike Eman, como actual presidente di OCTA, den e cuadro aki a señala e importancia pa inicia un de-bate encuanto e fundeshi di e relacion entre e LGO nan y Union Europeo,’ asina Cedrick Tilma a bisa.
Segun Tilma un acercamento nobo ta nesesario pa por crea un base di cooperacion solido pa fu-turo. Y pa inicia e debate, Aruba a comparti cuater punto cu na su parecer lo por contribui n’esaki, esta : un relacion mas fuerte, strategico, basa riba sostenebilidad y inclusivo. Den su presentacion sr. Tilma a elabora riba e cuater puntonan aki bisando cu mirando e diferencia entre e LGO nan, e relacion entre esakinan y Union Europeo mester di mas espacio pa diferenciacion y cohesion. ‘Cada LGO lo mester por haci miho uzo di e posicion geostrategico di e miembronan di OCTA, unda cu tin biaha e paisnan aki ta bisiña di asina yama “emerging markets’. Tambe a base di nan biodiversidad y nan potencial riba tereno di energia sostenibel, e LGO nan ta representa un balor grandi pa Union Europeo. Esaki ta hiba nos automaticamente na e di tres punto cu ta “sostenebilidad”. Akinan nos mester pone e enfasis riba sostenibelidad como e manera preferen-cial pa manega e desaroyo pa futuro generacionnan. E medio ambiente di nos islanan ta obliga nos na haci esaki. Nos ta convenci cu e paisnan den OCTA por ta un beneficio berdadero den e transicion di energia den Union Europeo. Energia duradero por bira e punto mas importante riba agenda di OCTA.
Por ultimo sr. Tilma a bisa cu e punto di “inclusividad ” ta encera cu mester bin mas participacion. Tilma: ‘Miembronan di OCTA mester ta mas involvi riba nivel gubernamental y mester ta parti di e proceso den tuma desicion. Tambe e ciudadano mester ta mas involucra den e proceso aki. Bou di presidencia di Aruba, a tuma e cuater puntonan menciona como e puntonan di salida pa yuda OCTA y e miembronan di Union Europeo pa identifica e principionan nobo cu mester bay forma e fundeshi pa nan relacion despues di 2020. Sr. Tilma a termina su charla bisando cu ta e inten-cion di Aruba como actual presidente di OCTA pa coordina un posicion comun riba e topico aki entre e LGO nan y e cuater paisnan miembro di Union Europeo, acepta esaki y trece dilanti du-rante di e sigiuente cumbre entre Union Europeo y OCTA cu lo tuma lugar na Aruba na final di februari 2017.
E exito di e actividad aki ta danki na entre otro Franklin Hoevertsz di Gabinete di Aruba pa su labor incansabel pa haci e actividad aki posibel.
Potretnan disponibel door di Montesquieu Institute


text:
Resultadonan di Beisbòl Liga Grandi ayera:
- Baltimore Orioles a pèrdè di New York Yankees ku skor di 9-3
Didi Gregorius a konektá 3 hit den 4 turno na bate ku 1 kareda anotá i otro empuha pa New York. Didi tin un promedio di .241. Pa Baltimore, Jonathan Schoop no a konektá hit den 3 turno na bate. Jonathan tin un promedio di .257
- Seattle Mariners a derota Detroit Tigers ku skor di 3-2 den 12 entrada
- Minnesota Twins a gana Los Angeles Angels ku skor di 3-0
- Toronto Blue Jays a derota Oakland Athletics ku skor di 5-0
- Washington Nationals a pèrdè di Pittsburgh Pirates ku skor di 7-3
- Chicago White Sox a derota Cleveland Indians ku skor di 8-1
- Los Angeles Dodgers a gana New York Mets ku skor di 3-0
Kenley Jansen no a picha den e partido aki
- Kansas City Royals a pèrdè di St. Louis Cardinals ku skor di 4-3
- Boston Red Sox a pèrdè di Houston Astros ku skor di 5-4
Xander Bogaerts no a konektá hit den 5 turno na bate. Xander tin un promedio di .306
- Milwaukee Brewers a pèrdè di Arizona Diamondbacks ku skor di 8-3
- Miami Marlins a derota San Diego Padres ku skor di 4-0
Partidónan di Liga Grandi pa awe:
- Philadelphia Phillies kontra Chicago Cubs
- Washington Nationals kontra Pittsburgh Pirates
- Baltimore Orioles kontra Tampa Bay Rays
- Chicago White Sox kontra Cleveland Indians
- Detroit Tigers kontra Boston Red Sox
- Los Angeles Dodgers kontra New York Mets
- Houston Astros kontra Kansas City Royals
- New York Yankees kontra Minnesota Twins
- Atlanta Braves kontra St. Louis Cardinals
- Cincinnati Reds kontra Colorado Rockies
- Milwaukee Brewers kontra Arizona Diamondbacks
- Texas Rangers kontra Los Angeles Angels
- Miami Marlins kontra San Diego Padres
- Toronto Blue Jays kontra Seattle Mariners
- Oakland Athletics kontra San Francisco Giants
Resúmen:
Tripel A
- Roger Bernadina no a konektá hit den 5 turno na bate pa Albuquerque Isotopes. Roger tin un promedio di .260
- Sharlon Schoop no a konektá hit den 3 turno na bate ku 1 base por bola i 1 kareda anotá pa Norfolk Tides. Sharlon tin un promedio di .203
Klase A
- Chris Garia no konektá hit den 5 turno na bate pa High Desert Mavericks. Chris tin un promedio di .368
- Carlton Daal no a konektá hit den 3 turno na bate ku 1 base por bola, 1 kareda anota i otro empuha. Carlton tin un promedio di .265
- Ademar Rifaela a konektá 2 hit den 5 turno na bate pa Delmarva Shorebirds. Ademar tin un promedio di .250
- Sherman Lacrus no a konektá hit den 4 turno na bate pa Spokane Indians. Sherman tin un promedio di .258
- Juremi Profar no a konektá hit den 4 turno na bate pa Hickory Crawdads. Juremi tin un promedio di .265
- Ozhaino Albies no a konektá hit den 4 turno na bate ku 1 base por bola pa Rome Braves. Ozhaino tin un promedio di .322
- Kirvin Moesquit a konektá 1 hit den 1 turno na bate pa Aberdeen Ironbirds. Kirvin tin un promedio di .211
Liga di Nobato
- Hendrik Clementina a konektá 1 doblete den 2 turno na bate ku 1 base por bola i 1 kareda anotá pa AZL Dodgers. Hendrik tin un promedio di .294
- Jonathan Martijn a konektá 1 hit den 3 turno na bate ku 1 base por bola i 1 kareda empuha pa Billings Mustangs. Jonathan tin un promedio di .293
- Terrence Josephina a konektá 1 hit den 4 turno na bate pa DSL Braves. Terrence tin un promedio di .263
- Sander Boeldak a konektá 1 hit den 3 turno na bate ku 1 base por bola pa DSL Braves. Sander tin un promedio di .289
- Raysheandall Michel a konektá 3 hit for di kua 1 doblete den 4 turno na ku 1 kareda anotá i otro empuha pa DSL Braves. Raysheandall tin un promedio di .331
- Chris Pieters a konektá 4 hit for di kua 2 doblete den 5 turno na bate ku 1 kareda anotá, 3 empuha i 1 base roba pa DSL Cubs. Chris tin un promedio di .310
- Shakir Albert a konektá 1 hit den 3 turno na bate ku 1 base por bola i 1 kareda anotá pa AZL Dodgers. Shakir tin un promedio di .241
- Jerson Dometilia a konektá 1 hit den 3 turno na bate pa DSL Dodgers. Jerson tin un promedio di .268
- Rachid Engelhardt no a konektá hit den 4 turno na bate pa DSL Orioles. Rachid tin un promedio di .228
- Alexander Rodriguez a konektá 2 hit for di kua 1 doblete den 4 turno na bate ku 2 kareda empuha pa DSL Rays. Alexander tin un promedio di .289
- Cerilio Soleana a salba su promé partido di temporada pichando 1 entrada sin permití kareda riba 1 hit pa DSL Reds. Cerilio tin un efektividat di 1.83 den 10 aparishon
- Zaino Henriquez a konektá 1 hit den 4 turno na bate ku 1 kareda anotá i otro empuha pa DSL Twins. Zaino tin un promedio di .191
- Wendell Floranus a picha 1 entrada sin permití kareda riba 1 base por bola pa GCL Orioles. Wendell tin un efektividat di 4.09 den 8 aparishon
Liga Independiente
- Curt Smith no a konektá hit den 4 turno na bate pa Lincoln Saltdogs. Curt tin un promedio di .305


text:
June 14, 2022
Mini Pasaporte di Buki 2022
Mini Pasaporte di Buki
Biblioteka Nashonal Kòrsou den kuadro di stimula lesamentu ta organisando pa mas ku 5 aña su Mini Pasaporte di Buki ku ta kuminsá dia 11 di yüli i finalisá 15 di ougùstùs 2022 .
Esaki ta e Mini Pasaporte di Buki ku e muchanan tin ku lesa 5 titulo (buki) i konta esaki den un forma di relato. Muchanan di grupo 1 te ku grupo 5 por entregá un relato di buki den forma di teksto of virtual (pintá), muchanan di grupo 6 por entregá un relato di buki te na un máksimo di 50 palabra, grupo 7 ku 8 mester entregá un relato di buki te na un maksimo di 100 palabra.
Ora e mucha lesa i entregá e relato di e buki na BNK e ta risibi su pasaporte di buki ku e stikernan ariba i na final e ta risibí un “oorkonde” ku un regalito di BNK.
Por hasi uso di nos sistema di “Bibliotheek Online” pa e mucha por haña su bukinan pa lesa mas lihe.
Pa mas informashon por tuma kontakto ku nos via dv@bnkcuracao.com òf via di nos pagina di wèp www.bnkcuracao.com òf bel nos na 841-BOOK (2665).


text:
Den e semifinal na Daegu, Sur Korea e promé dos nan di kada kareda ta klasifiká outomátikamente pa final. Si esaki no ta e kos bo mester ta den e dos nan ku mihó tempu i ku no a klasifiká outomátikamente pa bo pasa pa final. Esaki ta mustra fásil den sierto sentido i lo bo kere ku fásilmente Churandy lo logra pasa pa final. Pero e kompetensia tabata hopi fuerte i Churandy a logra sali na puesto seis den su kareda ku tempu di 10.29 sekònde. Opviamente ku e resultado aki e no a logra ta den e dos nan ku mihó tempu ku no a klasifiká outomátikamente. Esaki no ta e final pa Churandy den e kampionato mundial di atletismo teniendo na kuenta ku e tin ku partisipá ainda den 200m i 4x100m estafèt. E resultado final di e kareda di semifinal di Churandy ta lo siguiente:
Heat 3
28 August 2011 – 18:46
Wind: -0.8 m/s


text:
Danki Dios, nos ta biba riba un pais bendiciona, cu en general nos hendenan ta conoci pa nan amabilidad y hospitabilidad. Esaki sigur ta contribui na siguridad den nos barionan y pa nos bishitantenan.
Nos tin cu duna e bendicion aki un man si door ilumina nos isla durante oranan di scuridad. Pone luz unda falta y drecha esunnan cu no ta funciona mas. Suficiente iluminacion por evita pa hende trompica, por evita accidente den trafico, por preveni pa hende bira victima di malhechor. Ladron gusta scuridad paso ta evita nan wordo gara.
Na San Nicolas tin varios bario cu falta luz, sea no tin luz mes of nan no ta traha. Mi kier gradici sr. Hilario Doncker pa yuda inventarisa cayanan unda cu falta iluminacion. Hilario sigur ta conoci como un periodista cu ta haci bon uzo di su plataforma pa alerta tocante topiconan cu ta reina den comunidad pariba di brug. Berdad nos tin departamentonan cu ta encarga cu esaki, pero ta bon pa yuda nan provee e informacion aki.
Pa menciona un algun di bario/caya pariba di brug cu mester y merece un miho iluminacion: varios caya den Village, centro di San Nicolas, Lago Heights y den Bernhardstraat.
Un danki tambe na tur habitantenan di Mabon cu a pone nan firma pa despues di hopi aña, nan tambe por gosa di un bario cu luz y extra siguridad cu esaki lo trece cune. Di aki ta urgi e Minister y departamentonan concerni un biaha mas pa duna e atencion necesario pa resolve e problematica aki.


text:
ORANJESTAD – Recientemente Minister di Cultura den nomber di Gobierno di Aruba a brinda un reconocemento na sr. Robby Schouten pa su bunita trayectoria brindando informacion y tarima virtual na nos Arubianonan rond di mundo.
Robby atraves di su conocido programa y tour Leu fo’i Cas tabata Aruba su social media promer cu esaki tabata existi mes. Leu fo’i Cas a brinda tarima na, entre otro, studiante y artista biba den exterior pa nan por keda den contacto virtual cu famia y amistadnan na Aruba y tur e otro islanan.
Ken ta Robby Schouten? Robby a cuminsa traha na un edad di 17 aña. Su prome trabou tabata ora cu ESSO-Club a scohe Robby pa presenta un programa pa Hubentud di Aruba pa un periodo di un aña na Radio Antiana. E programa tabata yama “Lago Go Go cu Robby”. Refineria Lago a traha un stage grandi den cura di Radio Antiana na San Nicolas, unda bandanan live y cantenan di Aruba y di Antia Hulandes tabata duna un presentacion tur diadomingo merdia. Despues di esaki, cu 18 aña, Robby a bira e presentado mas hoben cu su propio show na Telearuba cu el a yama “Show di Robby”. E tempo ey caba Robby tabata presenta artistanan di Aruba y di e otro islanan di Antia Hulandes y di henter Caribe. Dos aña depues el a cuminsa cu su propio “Show di Robby” na Telecuraçao tambe, hunto cu un Boneriano Andres Coffie (d.f.m). Hunto nan a inventa y inicia e “Song Festival di Antia”.
E trayectoria y CV di Robby Schouten en berdad ta hopi largo. Robby tabata manager pa varios agrupacion y artista. El a promove artistanan procedente for di tur e islanan di Antia Hulandes, tanto den Reino como den Caribe y otro paisnan riba nivel internacional. Robby a biaha rond mundo y el a crea masha hopi trabou pa su mes y pa su empleadonan,
semper cu e meta di promove y yuda hende. Banda di su programanan na radio y television, Robby a cuminsa tambe cu su biahe y tournan den Europa, unda atrobe e ta duna oportunidad na nos hendenan di Caribe Hulandes pa bishita varios pais den Europa. Y via su programa di television e biahenan aki ta bira ‘E bentana pa nos por mira otro parti di mundo’.
Ta kende no conoce Robby su programa “Leu fo’i cas” for di 35 aña pasa te cu awor. Nos studiantenan cu tabata bay afo antes, ta via “Leu fo’i cas” nan ta laga nan famia mira con nan a yega Hulanda y manda saludo pa nan famia na Antia Hulandes e tempo ey. Robby ta e prome persona cu a duna nos hendenan e oportunidad di comunica cu otro virtualmente. En realidad Robby a cuminsa cu ‘social media’ prome cu ‘social media’ mes a cuminsa.
“Leu fo’i cas” tabata y te ainda ta nos ‘social media’. Via “Leu fo’i cas” nos por mira video di nos famianan ta keiro na Europa. Y te ainda nos famia- y studiantenan na Hulanda ta usa “Leu fo’i cas” pa manda saludo pa nan famianan na Aruba.
Banda di tur e cosnan cu Robby ‘a y ta’ haci, e ta conta nos cu Robby ta papia frances y aleman tambe, en total 6 idioma. Ademas Robby tabatin un temporada cu el hinka masha hopi tempo pa e siña papia e idioma Ruso. Robby tabata motor tambe tras di hopi talento di Aruba y Corsow y sigur a sa di brinda apoyo y guia na un gran artista sr. Tony Sherman cu e ta considera como un yiu. Pa e motibo aki tambe como sorpresa, Tony Sherman tabata invita pa forma parti di e reconocemento na Robby cantando e canticanan cu Robby mes a yuda compone.
Pronto e acto di reconocemento lo wordo transmiti via TeleAruba. Masha pabien Robby y danki pa tur e trabou bunita di mas di 50 aña.


text:
Ex promer minister di Japon Shinzo Abe a wordo tira diabierna, durante cu tabata hibando palabra, den un campaña pa su partido, pa eleccion diadomingo awor.
Segun e media NHK, tabatin dos tiro, y Abe a wordo tira di patras.
A gara un homber:
E incidente a sosode 11.30 mainta. E tabata core campaña pa un politico di su partido. A gara un homber y a haya e arma.
Abe tabata premier di Japon na 2006 pa 2007 y di 2012 pa 2020. Na augustus 2020 el’a baha pa motibo di salud.
Un otro medio a indica cu el’a keda inconsiente y cu no por descarta cu el’a fayece


text:
Huez Comisario mr. D.J. Jansen diasabra pasa a dicidi pa no honra e peticion di abogado di e sospechoso principal den caso Avestruz, parlamentario O.B. Sevinger, pa suspende e extension di su detencion cu 60 dia, tuma e dia anterior, riba peticion di Ministerio Publico.
Abogado di e sospechoso, mr. D. Kock, a pidi esaki di forma verbal riba dia 19 di juni, diasabra, y a tuma lugar un audiencia via videoconference, unda ambos partido tabata presente, e sospechoso tambe acompaƱa pa su abogado.
Huez Comisario Jansen a rechaza e peticion di abogado di e sospechoso pa suspende e detencion, considerando cu, tumando na cuenta e āstrafdossierā cu el a mira, y tambe informacion y circunstancianan di e caso, y principalmente tumando na cuenta e gravedad di e hecho y fundamentonan, cu e interesnan di procesamento penal actual ta pisa mas cu e interesnan personal treci dilanti di banda di e sospechoso.
E disposicion aki tin como consecuencia cu e sospechoso no lo keda den libertad mas promer cu eleccion, y un posible peticion di parti di Ministerio Publico pa suspende e detencion ta parce un posibilidad remoto actualmente. Den e otro casonan relaciona cu Avestruz navarios ocasion Fiscal mes a haci peticion pa suspende detencion, pero esey ta na momento cu ta considera cu pa interes di e investigacion no ta necesario pa continua e detencion.


text:
Organisacion
Gabinete di Gobernador di Aruba ta un entidad autonomo dentro di Servicio Publico Hulandes (Rijksdienst). E organisacion aki ta sostene Gobernador di Aruba cu ehercicio di su tareanan.
Hulanda ta financia e Gabinete di Gobernador di Aruba. Esaki ta incorpora den capitulo IIB di presupuesto Hulandes: Otro Colegio di Estado y Gabinete di Gobernador. E ministro di Asuntonan Interior y di Relacionnan den Reino ta responsabel pa administracion di presupuesto di e Gabinete.
E Gabinete ta bao dirigencia di e director. E colaboradornan y director di e Gabinete, pa ehercicio di nan funcion, ta responde na Gobernador.


text:
HAPON — E regreso di Waldimir Balentien ku e ekipo di Tokyo Yakult Swallows lo keda retrasá ku mas of ménos un luna. E pelotero di Kòrsou tabata plania pa ta bek ku e ekipo den mitar di e luna aki, pero esaki a kambia. Awor e ekipo di Tokyou Yakult Swallows ta spera e pelotero te den e di dos parti di sèptèmber.
Balentien a leshoná den e partido di 24 di aprel ultimo. Esaki tabata e úniko partido ku Wladimir a forma parti di dje e temporada aki.
Wladimir lo ta di sumo importansia pa e ekipo di Swallows ku aktualmente ta bringando pa mantené nan posishon riba e tabla di posishon den Liga Sentral di Beisbòl Profeshonal Hapones. Swallows ta empatá ku Yomiuri Giants na un wega i mei tras di Hanshin Tigers.


text:
KRALENDIJK- Djarason mèrdia diputado James Kroon i Adely Susana-Jansen, direktor interino di BHM, a firma un kombenio. Ta trata di akuerdo pa fondonan ku tin pa repartí esaki den deporte, kultura i remodelashon.
”Despues di hopi trabou nos por firma awe e vaststellingsovereenkomst, pa por sigui e kaminda pa ehekushon”, asina diputado James Kroon a bisa. Huntu ku Fundashon Wega di Number Boneiru(FWNB), ta bai hasi uso di e fondonan ku tin di 5 porshento ku a wòrdu reserva pa vários propósito durante aña.
Kroon a splika ku, mientras a dura poko pa yega na e punto aki, huntu ku Bonaire Overheidsgebouwen (BOB) ta bai ehekutá e trabounan. Ta trata entre otro di fondonan ku Fundashon Wega di Number Boneiru (FWNB) ta hasi, pa invertí den en deporte, obranan karikativo i kultura.
E montante ta repartí den e 3 puntonan ta: 64 porshento pa deporte, 30 porshento pa Kultura i 6 porshento pa remodelashon di diferente tereno i krosban pa baiskel entre otro. Ya tin diferente trabou ku ta hasí òf den proseso.


text:
E prome sentimento di amor ta stimula 12 diferente parti di bo celebro pa cuminsa release quimica cu ta ponebo ‘sinti agradable’. Esakinan ta entre otro dopamine, oxytocine y adrenaline. Esaki segun un estudio hasi pa Syracuse University na New York.
Por midi namoramento den e celebro di hende. E por nace den un seconde si e chemistry instantaneo cu ta causa ‘amor a primera bista’ t’ey entre e pareha. Esaki segun estudionan nobo riba funcionamento di nos celebro relaciona cu nos emocionnan.
Asina ta dura un promedio di 0,2 seconde pa por detecta y midi e stofnan den nos celebro cu ta habri e caminda pa nos por enamora. Un total di 12 diferente stof den nos celebro ta ocashona e sentimento aki.
Amor na prome bista ta posibel, pues…
Cientificonan di Universidad di West Virginia ta scirbi esaki den e Journal of Sexual Medicine. Nan a jega na e conclucionnan aki a base di investigacionnan cientifico hasi cu aparatonan cu ta scan e celebro.
‘Esaki ta confirma cu amor tin un base cientifico’, asina un di e investigadornan Stephanie Ortigue ta declara den e corant The Daily Telegraph.
Pero ainda nan ta pendiente di e pregunta ‘bo ta namora cu bo celebro of cu bo curason?’
For di e investigacion ta sali afo cu diferente tipo di amor tin tambe un diferente base den e celebro.
Asina a descubri cu e amor entre un mama y su yiu ta ser maneha dor di e parti meimei di e celebro. Namoramento di un pareha ta ser ocasiona dor di e parti den e celebro, unda ta produci dopamine.
Finalmente Ortigue ta declara cu e ta pensa cu ‘Na prome lugar bo ta enamora cu bo celebro. Pero, e ta bisa, e curason sigur tin parti den e proceso aki. Pasobra e concepto completo di amor ta un entercambio entre e celebro y e curason…
Interesante y leuk pa sa, no?


text:
Un dia mi kier a cambia mundo
Boluntariamente mi a duna hopi di mi mes
Pasobra mi tabatin un sonjo
Un sonjo di un mundo cu husticia
Y igualdad.
Un humanidad jena cu compashon pa otro
Tambe pa nan mes.
Un dia mi tabata kere cu esey lo hasi mi felis
Awe cu mi ta mas grandi
mas experencia den sabiduria di bida
mi ta realisa cu felicidad ta den e cosnan mas chikito
asina chikito manera e alegria di mi nietonan
e combersacionnan cu mi yiunan
e storianan di mi rumannan
y amigonan
e potretnan di mi ancestronan
e dushi di intimidad cu mi por a comparti
e brasa cu mi ta duna mi mes
ora no tin niun hende band’i mi
di berdad, mi a cambia e mundo
pa uno mas felis
aunke sea
unicamente
mi mundo
den mi mes
april 2014, ingrid werleman